text:
VANTSHWA VA VUTISA
I Yini Leswi Ndzi Faneleke Ndzi Swi Tiva Hi Ku Rhumelana Swilo Swa Timhaka Ta Masangu?
I Yini Ku Rhumelana Swilo Swa Timhaka Ta Masangu?
I ku rhumelana marungula ya timhaka ta masangu, swifaniso kumbe tivhidiyo hi selfoni. Wanuna un’wana u te: “Leyi i ndlela leyi tolovelekeke leyi vanhu va yi tirhisaka leswaku va vulavurisana. Mi rhumelana marungula lama kokaka rinoko ivi hi ku hatlisa mi sungula ku rhumelana swifaniso leswi pfuxaka ku navela ka timhaka ta masangu.”
Ha yini vanhu va swi endla? Gqweta rin’wana leri nga ni ntokoto leri tshahiweke eka phepha-hungu ra The New York Times ri te: “Vantshwa van’wana va vula leswaku ku va ni xifaniso eka selfoni xa jaha kumbe ntombhi ya wena yi nga ambalanga, swi kombisa leswaku se u endla timhaka ta masangu.” Muntshwa un’wana u vule leswaku ku rhumelana swilo swa timhaka ta masangu i ndlela leyi sirhelelekeke yo endla timhaka ta masangu. U tlhele a vula leswaku “a wu nge vi na khwiri kumbe mavabyi lama tlulelaka hi ku hlanganyela eka timhaka ta masangu.”
Swivangelo swin’wana leswi endlaka vantshwa va rhumelana swilo swa timhaka ta masangu swi katsa leswi landzelaka:
Ku navela ku rhandzana ni munhu yoloye.
Hikuva un’wana u va rhumele xifaniso a nga ambalanga naswona na vona va titwa va boheka ku endla tano.
Hi rihi khombo ra ku rhumelana swilo swa timhaka ta masangu?
Loko u kala u rhumela xifaniso hi selfoni a wu nge he lawuli ndlela leyi xi nga tirhisiwaka ha yona kumbe ndlela leyi xi nga ta onha ndhuma ya wena ha yona. Amanda Lenhart, mulavisisi la nga ni ntokoto tlhelo mutsari wa le Pew Research Center, u vule leswi hi ku rhumelana swilo swa timhaka ta masangu: “Hi xitalo loko munhu a rhumeriwe rungula kumbe xifaniso lexi thyakeke na yena u hundzisela eka van’wana.”
Minkarhi yin’wana
Lava rhumeriweke swifaniso swa vanhu lava nga ambalangiki va swi hangalasa hi xikongomelo xo nyanyula vanghana va vona.
Majaha lama tshikiweke ma hangalasa swifaniso swa tintombhi ta wona ti nga ambalanga hi xikongomelo xo rihisela.
XANA A WU SWI TIVA? Minkarhi yo tala ku rhumelana swifaniso swa vanhu lava nga ambalangiki swi fanisiwa ni ku xanisa vana kumbe ku hangalasa swifaniso swa vana leswi pfuxaka ku navela ka timhaka ta masangu. Vana van’wana lava rhumelaneke swilo swa timhaka ta masangu va voniwe nandzu.
Bibele yi ri yini ha swona?
Bibele yi pfumelela vanhu lava tekaneke ntsena leswaku va titsakisa hi timhaka ta masangu. (Swivuriso 5:18) Hambiswiritano, ya swi yirisa ku va vanhu lava nga tekanangiki va hlanganyela timhaka ta masangu. Xiya leswi vuriwaka hi tindzimana leti:
“Vumbhisa ni thyaka ra muxaka wun’wana ni wun’wana swi nga vuriwi hambi ku ri ku vuriwa exikarhi ka n’wina, . . . hambi ku ri ku tikhoma loku nyumisaka kumbe mavulavulelo ya vuphukuphuku kumbe mafenya lama thyakeke.”—Vaefesa 5:3, 4.
“Dlayani swirho swa miri wa n’wina leswi nga emisaveni malunghana ni vumbhisa, thyaka, ku navela ka vuxaka bya rimbewu, ku navela loku vavisaka, ni ku tshwa.”—Vakolosa 3:5.
Tindzimana teto a ti hi lemukisi ntsena emhakeni ya “vumbhisa” (vuxaka bya rimbewu exikarhi ka vanhu lava nga tekanangiki) kambe ti tlhela ti hi lemukisa emhakeni ya “thyaka” (ku nga muxaka wun’wana ni wun’wana wa ku tikhoma ko biha) ni “ku navela ka vuxaka bya rimbewu” (ku nga ri ku navela lokunene ka vatekani kambe ku navela loku nga vangaka ku tikhoma ko biha hi timhaka ta masangu).
Tivutise:
Ku rhumelana swifaniso swa vanhu lava nga ambalangiki i mukhuva wa “thyaka” hi ndlela yihi?
Xana swi pfuxa “ku navela ka vuxaka bya rimbewu” loko biha hi ndlela yihi?
Ha yini ku hlalela ni ku hangalasa swifaniso swa vanhu lava nga ambalangiki ku ri mukhuva lowu “vavisaka”?
Tindzimana leti landzelaka ta Bibele ti nyikela swivangelo leswi twalaka swo papalata ku rhumelana swilo swa timhaka ta masangu.
“Endla hinkwaswo leswi u nga swi kotaka leswaku u tivonakarisa u amukeleka eka Xikwembu, u ri mutirhi la nga riki na nchumu wo khomiwa hi tingana ha wona.”—2 Timotiya 2:15.
“N’wina mi fanele mi va vanhu va muxaka muni hi tlhelo ra swiendlo swo kwetsima swa ku tikhoma ni swiendlo swa ku tinyiketela loku nga ni vukwembu!”—2 Petro 3:11.
Tindzimana teto ti kombisa vuyelo bya ku tikhoma lokunene. Loko u ti khoma hi ndlela leyinene u nge tisoli hikwalaho ka swiendlo swa wena.—Vagalatiya 6:7.
Tivutise:
Ndzi munhu wa njhani?
Xana ndza khathala hi ndhuma ya van’wana?
Xana ndzi lava ku tsakisiwa hi leswi vavisaka van’wana?
Ku rhumelana swilo swa timhaka ta masangu swi yi khumba njhani ndhuma ya mina?
Ku rhumelana swilo swa timhaka ta masangu swi nga byi onha njhani vuxaka bya mina ni vatswari va mina?
MHAKA YA XIVIRI “Munghana wa mina a a ri ni jaha leri a rhandzana na rona exihundleni. U ri rhumele xifaniso xakwe a nga ambalanga ivi na rona ri rhumela xa rona. Ku nga si hundza masiku mambirhi, tata wa yena u langute selfoni ya yena. Leswi a swi voneke swi n’wi hete matimba. U n’wi vutisile hi mhaka leyi kutani a pfumela. Ndza swi tiva leswaku munghana wa mina wa tisola hileswi a swi endleke kambe vatswari vakwe a va karhatekile swinene naswona swi va twise ku vava! A va ha tiyiseki leswaku va ta tlhela va n’wi tshemba.”
Ntiyiso wa mhaka: Ku rhumelana swilo swa timhaka ta masangu swi susa xindzhuti xa loyi a rhumelaka ni loyi a rhumeriwaka. Muntshwa un’wana loyi jaha rakwe ri n’wi sindziseke ku rhumela swilo swa timhaka ta masangu u te: “Swa ndzi nyangatsa naswona swa ndzi nyumisa.”
Tanihi leswi ku rhumelana swilo swa timhaka ta masangu swi nga va ka ni vuyelo byo biha evuton’wini bya wena, eka van’wana ni le timhakeni ta nawu, i vutlhari ku landzela ndzayo ya le Bibeleni:
“Balekela ku navela loku fambisanaka ni vuntshwa.”—2 Timotiya 2:22.
“Endla leswaku mahlo ya mina ma hundza ma nga swi voni swilo leswi nga pfuniki nchumu.”—Pisalema 119:37.
Xana wena a wu ta endla yini?
Tirhisa ndzayo ya le Bibeleni evuton’wini bya wena. Hlaya hileswi humeleleke Janet ivi u hlawula xiboho lexi u anakanyaka leswaku i xinene.
“Siku rin’wana ndzi hlangane ni jaha rin’wana ivi hi nyikana tinomboro ta riqingho. Ku nga si hela ni vhiki, u ndzi kombele leswaku ndzi n’wi rhumela swifaniso ndzi ambale swiambalo swo hlambela.”—Janet.
Xana u ehleketa leswaku Janet a a fanele a endle yini? Xana wena a wu ta endla yini?
XIBOHO A U nga ha vula leswi: ‘A ku na xo biha hi sweswo. Loko ho ya elwandle, a a ta ndzi vona ndzi ambale swiambalo swo hlambela.’
XIBOHO B U nga ha vula leswi: ‘A ndzi tiyiseki leswaku xikongomelo xakwe hi xihi. Swa antswa ndzi n’wi rhumela xifaniso lexi ndzi ambaleke swiambalo swo koma kumbe swo ndzi manya ndzi vona leswaku u ta endla yini.’
XIBOHO C U nga ha vula leswi: ‘Jaha leri ro tsakela ntsena ku endla timhaka ta masangu na mina. Rungula rakwe ndzi ta ri susa efonini ya mina.’
Xiboho C xi twala xi ri xa vutlhari. Hilaha Bibele yi vulaka hakona yi ku: “U tlharihile la voneke khombo kutani a tumbela, kambe la nga riki na ntokoto u ye emahlweni kutani u fanele a xupuriwa.”—Swivuriso 22:3.
Swiboho leswi nga laha henhla swi kombisa ndlela leyi ku rhumelana swilo swa timhaka ta masangu ni mikhuva yin’wana ya ku tikhoma ko biha swi sungulaka ha yona: Xana u hlawula vanghana hi vutlhari? (Swivuriso 13:20) Nhwanyana un’wana la vuriwaka Sarah u vule leswi: “Aka xinghana ni vanhu lava u swi tivaka leswaku va ta ku tsundzuxa loko u endla swiboho leswi hoxeke.” Nhwanyana la vuriwaka Delia u te: “Vanhu van’wana lava tiendlaka vanghana va wena va nge ku pfuni leswaku u va ni mahanyelo lamanene. Loko mahanyelo ya vona ma nga fambisani ni milawu ya Xikwembu, va ta ku khutaza ku endla swilo leswi nga riki swinene. Xana u lava swi va tano eka wena?”


c: text/html

text:
Rhavi Ni Rungula Ro Valanga
Ha ku rhamba hi mandla mambirhi ku ta valanga marhavi ni vugandliselo bya hina. Kuma tindhawu ni minkarhi yo valanga.
Netherlands
Wachttoren Bijbel-en Traktaatgenootschap
Noordbargerstraat 77
NL-7812 AA EMMEN
NETHERLANDS
+31 591-683555
Ku Valanga
Hi Musumbhunuku ku ya fikela hi Ravuntlhanu
8:00 a.m. ku ya eka 11:00 a.m. na 1:00 p.m. ku ya eka 4:00 p.m.
Swi teka awara
Hi Ku Komisa
Ku hundzuluxeriwa minkandziyiso ya Bibele hi Xidutch. Ri kandziyisa minkandziyiso ya Braille hi tindzimi ta 12 leti hambaneke. Ku endliwa tivhidiyo ni swin’wana leswi yingiseriwaka hi tindzimi to tala.

robotstxt: allowed

filter: keep


text:
MAHANYELO YA VAKRESTE
Hi Nga Yi Tirhisa Njhani Buku Leyi Nge I Yini Leswi Hi Nga Swi Dyondzaka eBibeleni?
Buku leyi nge Leswi Hi Nga Swi Dyondzaka ni leyi nge Leswi Bibele Yi Swi Dyondzisaka ta yelana. Hatimbirhi ti dyondzisa rungula leri fanaka. Hambileswi buku leyi nge Leswi Hi Nga Swi Dyondzaka eBibeleni yi nga riki kona hi Xitsonga, yi olovisiwile naswona ya twisiseka. Yi endleriwe lava swi va tikelaka ku twisisa buku leyi nge Leswi Bibele Yi Swi Dyondzisaka. Buku leyi nge Leswi Hi Nga Swi Dyondzaka a yi na xiengetelo, yo va ni tinhlamuselo ta le hansi leti hlamuselaka marito yo tika lama tirhisiweke eka tindzima. Tindzima ta yona a ti na swivutiso eku sunguleni ka ndzima, naswona a ti na bokisi ra mpfuxeto. Ti hetelela hi nkatsakanyo wa ntiyiso wa Bibele lowu hlamuseriweke endzeni ka ndzima. Ku fana ni buku leyi nge Leswi Bibele Yi Swi Dyondzisaka, buku leyi nge Leswi Hi Nga Swi Dyondzaka yi nga fambisiwa nkarhi wun’wana ni wun’wana, hambiloko yi nga ri kona eka nxaxamelo wa minkandziyiso leyi fambisiwaka nh’weti yoleyo. Xana buku leyi nge Leswi Hi Nga Swi Dyondzaka hi nga yi tirhisa njhani hi ndlela leyinene loko hi fambisa dyondzo ya Bibele?
NKATSAKANYO: Vanhu vo tala va yi twisisa ndlela leyi hi fambisaka dyondzo ha yona hi ku rhanga hi hlaya tindzimana ta buku leyi nge Leswi Bibele Yi Swi Dyondzisaka ivi hi vutisa xivutiso. Hambiswiritano, swi nga endleka leswaku xichudeni a xi ri tolovelanga ririmi leri hi hlayaka na xona ha rona kumbe a xi swi koti ku hlaya. Loko swi ri tano, u nga ha tirhisa buku leyi nge Leswi Hi Nga Swi Dyondzaka. U nga tirhisa nkatsakanyo wa ndzima leswaku u fambisa dyondzo, naswona u nga khutaza xichudeni leswaku xi tihlayela ndzima hinkwayo. Hakanyingi, ntiyiso wun’wana ni wun’wana lowu nga eBibeleni mi nga wu dyondza hi nkarhi wa dyondzo leyi tekaka kwalomu ka timinete ta 15. Tanihi leswi nkatsakanyo lowu wu nga katsiki rungula leri nga eka ndzima, loyi a fambisaka dyondzo u fanele a lunghiselela kahle, a ri karhi a anakanyisisa hi swilaveko swa xichudeni xakwe. Loko loyi a fambisaka dyondzo a tirhisa ndzima, ku nga tirhisiwa nkatsakanyo leswaku ku pfuxetiwa leswi dyondziweke.
TINHLAMUSELO TA LE HANSI: Marito lama kumekaka eka tinhlamuselo ta le hansi ma xaxametiwe hi ndlela leyi ma kumekaka ha yona endzeni ka ndzima. Loyi a fambisaka dyondzo a nga hlawula loko a lava leswaku va bula hi tinhlamuselo ta le hansi leti nga eka buku leyi nge Leswi Hi Nga Swi Dyondzaka hi nkarhi wa dyondzo.


text:
Rhavi Ni Rungula Ro Valanga
Ha ku rhamba hi mandla mambirhi ku ta valanga marhavi ni vugandliselo bya hina. Kuma tindhawu ni minkarhi yo valanga.
Bulgaria
Boulevard Tsar Boris III 227
1618 SOFIA-PAVLOVO
BULGARIA
+359 2-9559-590
Ku Valanga
Hi Musumbhunuku ku ya fikela hi Ravuntlhanu
8:00 a.m. ku ya eka 11:00 a.m. na 1:00 p.m. ku ya eka 4:00 p.m.
Swi teka awara
Hi Ku Komisa
Ri langutela ntirho wa mavandlha ni mintlawa ya kwalomu ka 60 eBulgaria. Ku hundzuluxeriwa minkandziyiso ya Bibele hi Xibulgaria, Ririmi ra Mavoko ra le Bulgaria ni Xiromany.


text:
1“Ni mi gete timhaka tiya, kasiku mi si thuki mi txi khuveka. 2Va na mi tovela masinagogani. Kambe ya ta mbimo yi, awu a no mi daya, a no pimisa ti to a thumela Txizimu. 3Va na mi maha totshe tiya, nguko kha va mu ziva Tate ni nani. 4Se ni mi gete timhaka tiya kasiku mbimo yi txi no hoka txikhati txa txona, mi na khumbula ti to ni ti mi gete.“Kha na mi gela tiya kukhukhela kukhatani, nguko ni ti ngadi ni nanu. 5Konkuwa na tsula ka wule a nga ni rumela, kambe a walo ni wammweyo kwanu, a ni wotisako ku: ‘U ya hani, kani?’ 6Kambe akuwa ni nga mi gela tiya, timbilu tanu ta pandiseka ngutu. 7Aniko ani na mi gela ditshuri: Ndi nene kwanu ku ani ni txi tsula, nguko kunga tiya ni si tsuli, Mthaveleli kha na mbi ta kwanu; kasi ngako ni txi tsula, ni na ya mu rumela kwanu. 8Senikoko, ene, ngu kuta kwakwe, a na ta konisa ditiko ngu ka txiwonho, ni kululama ni kuabanisa. 9Ngu ka txiwonho, nguko vona kha va kholwi kwangu; 10ngu ka kululama, nguko na tsula ka Tata, se kha mi na mbi swa mi txi ni wona kambe; 11ngu ka kuabanisa, nguko mfumeli wa mafu awa se a abanisilwe. 12"Ni ngadi ni to tala, ta ku mi gela, aniko konkuwa ti nga mi nemela. 13Kambe mbimo yi a no ta ene wule, i ku Moya wa ditshuri, ngene a no ta mi gondisa dotshe ditshuri, nguko kha na mbi ta wombawomba ngu kwakwe, aniko a na womba totshe tiya a no ti engisa; se a na mi gela totshe tiya ti no maheka. 14Ene a na ni dhumisa, nguko a na amukela ti i ku tangu, a txi mi gela tona. 15Sotshe si Tate a ku naso, nzangu. Ngu toneto, ni wombako ti taku: Moya wu na amukela ti i ku tangu, wu txi mi gela tona. 16“Ngu mbimoanyana kha mi na mbi ni wona, kambe ngu mbimoanyana mi na ni wona.” 17Se vamwane ka vagondiswa vakwe va to khona: “Nda txani tonti a wombako a txi khene: ‘Ngu mbimoanyana kha mi na mbi ni wona, kambe ngu mbimoanyana mi na ni wona’ ni ti taku: ‘Ni ya ka Tata?’ ” 18Va txi engeta kambe, va txi: “Ti womba txani tonti ta ku: ‘Mbimoanyana?’ Athu kha hi ti pfisisi eto a wombako.” 19Se Jesu a ti zivile ti to va lava ku mu wotisa, se a nje khene: “Anu ma wotisana ngu kuwa ni nga khani: ‘Ngu mbimoanyana kha mi na mbi ni wona, kambe ngu mbimoanyana mi na ni wona.’ 20Ngu ditshuri, ngu ditshuri na mi gela: Mi na dila ni kupandiseka mbilu, kambe vathu va ditiko va na tsaka; se anu mi na xaniseka timbiluni kwanu, kambe kuxaniseka kwanu ku na hinduka ku txi maha litsako. 21Wamsikati, txikhati txi a lavako kuhefemula, wa xaniseka, nguko yi hokile mbimo yakwe; aniko msana ka kuhefemula mwanana, kha ku alakanyi kambe kuxaniseka, ngu litsako li a li pfako la kuvelekwa ka mthu ha mafuni. 22Ngu toneto, nanu konkuwa ma pfa kupanda timbiluni kwanu, kambe na tshumela ni txi mi wona, se timbilu tanu ti na tala ngu litsako, futsi a walo wu a no mi honyola litsako lanu. 23“Ka donedo ditshiku kha mi na mbi ni wotisa txilo. Ngu ditshuri, ngu ditshuri na mi gela ku khani: Sotshe si mi no si kombela ka Tata ngu ditina dangu, ene a na mi ha. 24Kala konkuwa, kha mi nzi kukombela txilo ngu ditina dangu. Kombelani, mi na hiwa, kasiku litsako lanu li tatiseka. 25Ni mi gete timhaka tiya ngu sidinganiso. Kambe ya ta mbimo yi ni no mbi swa ni txi mi wombawombela ngu sidinganiso, aniko ni na mi zivisa ta Tata, ni txi ti womba ha kubasani. 26“Ka donedo ditshiku mi na kombela ngu ditina dangu, kambe kha ni mi geli ti to ni na mi khongelela ka Tata. 27Ngukusa ene Tate apune wa mi randa, nguko nanu mi ni randile ni kukholwa ti to ni tile ngu ka Txizimu. 28Ni humile ngu ka Tata, ni tile ha mafuni. Konkuwa na khukha ha mafuni ni tsula ka Tata.” 29Vagondiswa vakwe va to khona kwakwe: “Wa wona, konkuwa u wombawomba u txi txhamusa, khu nga ngadi u txi wombawomba ngu sidinganiso. 30Konkuwa ha ti ziva ti to awe wa ziva totshe; khu faneli kuwotiswa txilo ngu mthu; ngu konaho ha kholwa ti to u ta ngu ka Txizimu.” 31Jesu a to xamula a txi khene: “Konkuwa ma kholwa kani? 32Wonani, ya ta mbimo, ni konkuwa yi hokile, ayi mi no hangalaka, mmwane ni mmwane e teka nzila yakwe, mi txi ni siya ni di nokha; kambe kha ni nga nokha, nguko Tate a ni nani. 33Ni mi gete timhaka tiya kasiku, kwangu, mi va ni kudikha. Mi na va ni sixaniso mu ditikoni, kambe tsanani msana, ni di xute ditiko.”
Copyright
Learn More


text:
1Khu matshigu yale, gidzemo gi di ta mu randrela gambe. Kha nga ulo gu nga bani gu ri mwalo gilo nya guhodze, Jesu a di rana vapizane vaye a va embela khuye: 2"Nyi ngupwa gisiro khu vathu vava kholu va na ni matshigu mararu na nyiri navo, nyamba hodza gilo. 3Nya gu va diga va hongola gaya va na gimbila va gu rereka ndzilani, kholu vambe va guta khu hwindzo." 4Vapizane va di mu hakha khavo: "Hi na si mana hayi sibaba nya gu va ninge va hodza giwulani momu, gani?" 5Jesu a di va wudzisa khuye: "Sibaba singani mu gu naso?" Va di khavo: "Livbandre na sivili." 6A di va ruma gu khala vbavbatshi, a gu dzega sibaba sile satshavbo a si kategisa, a si kabanisa, a ninga vapizane vaye va kabanisela gidzemo. 7Va diri gambe ni dzindzandzyana, Jesu a di dzi kategisa a va ruma va kabanisela gambe. 8Vatshavbo va di hodza va gu khura, bwelo khavbo va gu tadza livbandre na sivili situndru khu sipandre si nga tshalago. 9Ava va nga hodzago vadiri gipimo nya magumi mana mazana. Khavbo avbo, Jesu a di va diga va gu hongola gaya. 10Gasi Jesu a di bela ngalavani ni vapizane vaye a gu hongola tigoni ga Dalmanuta. 11Khavbo avbo, va di vboha Vafarisi va ta ganedzisana naye, na va gu vbweta gu mu linga. Va di vbweta gu khavo a gire giliwugiso nya gukari, gasi gu wona mwendro tshivba yaye ya guta kamwe khu ga Nungungulu. 12Jesu a di tala khu gugaradzega monyoni, a ganela khuye: "Khu ginani vathu vava va lombago giliwugiso? Khu lisine nyi ngu ganela gu kheni, vathu nya melego yoyu, gimwalo ne giliwugiso gimwegyo va na ningwago." 13A di va diga a gu bela gambe ngalavani a gu hongola tshatugo. 14Vapizane va di divade gu dzega sibaba. Gibaba gimwegyo basi va nga bani vari nagyo. 15Khavbo avbo, Jesu a di va embela, khuye: "Gwadigwadi ni mela nya Vafarisi nuwo wa Herodhi!" 16Va di pimisa gu khavo mwendro a gu thula ulo va nga divalago sibaba. 17Aholu, Jesu na tugude mapimo yawe, a di khuye: "Khu ginani mu gu khenu mu mwalo sibaba. Mu si gu si pimi iso nyi si thulago? Mapimo yanu ma nga lemede kharati? 18Khu ginani mu si woni na muri ni maho, mu sipwi na muri ni dzindzeve? 19Ina kha mu nga gu dundruga gambe situndru mu nga tadzago khu sipandre si nga tshala, litshigu lile nyi nga kabanisago livbandre sibaba, nyi hodzisa livbandre magumi mazana vathu?" Va di hakha khavo: "Likhumi na sivili." 20Jesu a engedza gambe khuye: "Ahati iso mu nga tadzago litshigu lile nyi nga kabanisago livbandre na sivili sibaba nyi hodzisa magumi mana mazana nya vathu?" Va di khavo: "Livbandre na sivili." 21Khavbo avbo, a di va wudzisa, khuye: "Ambari ulo mapimo yanu ma si gu tulegi?" 22Jesu ni vapizane va di vboha Bhetisayida. Va di mu resela mwama nya gikhumu, va gu mu lomba gu mu hawulugisa 23A di mu phara khu libogo, a gu duga naye vbavbandze nya talala. A di mu todza dzindrura mahoni a mu handzega mandza, a mu wudzisa, khuye: "U ngu wona gilogyo, gani?" 24Mwama nya gikhumu, na tude maho, a di khuye: "Nya gu wona vathu kha nga misimbo yi gimbilago." 25A di mu khuha nya luphye maho khu mandza; mwama a gu wona gwadi. A gu hawulugisa guralo. 26Khavbo avbo, Jesu a di mu ruma gu hongola gaya gwaye. A di mu laya, khuye: "U nga vbindri gambe khu talalani mule." 27Jesu a di duga ni vapizane vaye, a gu hongola tigoni ga Sezareya gwa Filipi. Vbakari nya ndzila a di wudzisa vapizane vaye, khuye: "Vathu vari khavo kheni mani?" 28Va di mu hakha, khavo: "Vomo va gu khavo khuwe Johane Mubhapatisi; vambe vari khavo khuwe Eliya; gasi vambe vari khavo u moyo nya vaprofeti." 29A di va wudzisa, khuye: "Ahati enu mwari khenu kheni mani?" Pedro a di hakha, khuye: "Uwe khuwe Kristo." 30Khavbo avbo, a di va laya gu khuye va si embeli muthu khavo khuye Kristo. 31Khavbo avbo, a di phela gu va hevbudza khuye: "Mwamana wa Muthu na ni fanelo nya gusaniseke ngudzu, a gu nyenywa khu madhota, ni vakhongolo nya vaphasi nya mhamba, ni vahevbudzi nya Nayo. A na songwa. Aholu, khu litshigu nya wuraru a na wuga." 32A di va embela esi nyamba siha gilo. Pedro, a di mu rana khu phuvbo a ya mu kawuka. 33Aholu, Jesu a di thendregedza a khedza vapizane, a gu kawuka Pedro khuye: "Leya mbeli gwangu, Sathane, kholu khu theli kota khu silo sa Nungungulu, wa gu thela kota khu silo sa vathu basi." 34Na ranide gidzemo gumogo ni vapizane vaye a di va embela khuye: "Oyu a vbwetago gu nyi landrela a na dzi dige wurumba waye, a gu rwala gihambano gyaye a nyi landre. 35Kholu, oyu a dwanelago gu vbanyisa womi waye a na wu luza; gasi oyu a luzago womi waye khu kotani yangu ni Ivhangeli, a na wu vbanyisa. 36Giphaso muni a na gi manago wule a fumelago litigo rumba a gu hegisa khu gu dzimela ni hungo waye? 37Gimwalo gilo muthu a dzi kodzago gu livba khigyo gasi a mana nya luphye guvbanya gwaye nya lisine. 38Oyu a khalago dzitshoni khu eni ni Ivhangeli yangu vbakari nya melego yoyu nya vathu nya sibhayi ni sighohi, Mwamana wa Muthu a na mu khalela nuye dzitshoni litshigu a na wuyago na tade khu wudhumo wa Babe waye, vbakari nya sirumwa nya guage sa Nungungulu."
Copyright
Learn More


text:
Dyondza Eka Malandza Yo Tshembeka Ya Yehovha
“Xana Yehovha u kombela leswaku u n’wi tlherisela yini, loko ku nga ri ku kombisa vululami ni ku rhandza musa ni ku titsongahata loko u famba ni Xikwembu xa wena?”
TINSIMU: 63, 43
1, 2. Davhida u swi kombise njhani leswaku a a tshembekile eka Xikwembu? (Vona xifaniso lexi nga eku sunguleni ka xihloko lexi.)
SAWULO ni masocha ya yena ya 3 000 a va lava Davhida emananga ya Yuda leswaku va ta n’wi dlaya. Kambe hi vusiku byin’wana, Davhida ni vavanuna va yena va vone laha Sawulo ni masocha ya yena a va ri kona. Hinkwavo a va etlele, kutani Davhida na Abixayi va nyandlamele hi vukheta va hundza masocha va ya laha Sawulo a a ri kona. Abixayi u hlevele Davhida a ku: “Ndzi [pfumelele] ndzi n’wi tlhava ndzi n’wi patsa ni misava hi fumu kan’we ntsena, a ndzi nge swi endli ra vumbirhi eka yena.” Kambe Davhida a nga pfumelanga leswaku a dlaya Sawulo. U byele Abixayi a ku: “U nga n’wi dlayi, hikuva i mani la tshambuluteke voko rakwe eka mutotiwa wa Yehovha ivi a tshama a nga ri na nandzu?” Kutani Davhida a ku: “A hi swinene eka mina hi ku ya hi langutelo ra Yehovha leswaku ndzi tshambuluta voko ra mina ndzi lwa ni mutotiwa wa Yehovha!”
2 Davhida a a swi tiva leswi a fanele a swi endla leswaku a tshembeka eka Yehovha. A swi tiva leswaku u fanele a xixima Sawulo naswona a nga anakanyi hi ku n’wi vavisa. Ha yini? Hikuva Xikwembu xi hlawule Sawulo ku va hosi ya Israyele. Ku fana ni le nkarhini wa khale, namuntlha Yehovha u lava leswaku malandza ya yena hinkwawo ma tshembeka eka yena ni ku xixima lava a va pfumeleleke leswaku va lawula.
3. Abixayi a a tshembeke njhani eka Davhida?
3 Abixayi a a n’wi xixima Davhida hikuva a swi tiva leswaku Xikwembu xi hlawule Davhida leswaku a va hosi. Kambe endzhaku ka loko Davhida a ve hosi, u endle swidyoho leswikulu. U endle vuoswi ni nsati wa Uriya ni ku tlhela a byela Yowabu leswaku a tiyiseka leswaku Uriya a dlayiwa enyimpini. (2 Samuwele 11:2-4, 14, 15; 1 Tikronika 2:16) Yowabu a a ri makwavo wa Abixayi, kutani swi nga endleka leswaku Abixayi a swi twile leswi Davhida a nga swi endla, kambe u ye emahlweni a n’wi xixima. Ku engetela kwalaho, Abixayi a a ri murhangeri wa masocha naswona a a ta va a tirhise vulawuri lebyi a ri na byona leswaku a ti endla hosi, kambe a nga endlanga tano. Ematshan’weni ya sweswo, u tirhele Davhida ni ku n’wi sirhelela eka valala va yena.
4. (a) Davhida u ve xikombiso xa ku tshembeka eka Xikwembu hi ndlela yihi? (b) Hi swihi swikombiso swin’wana leswi hi nga ta swi kambisisa?
4 Davhida u tshame a tshembekile eka Yehovha vutomi bya yena hinkwabyo. Loko a ha ri ntsongo, u dlaye Goliyadi lowa xihontlovila loyi a tlhontlha Yehovha ni Vaisrayele. (1 Samuwele 17:23, 26, 48-51) Loko Davhida a ri hosi, Natani muprofeta wa Yehovha a a fanele a n’wi lulamisa hikwalaho ka swidyoho leswi a swi endleke. Hi ku hatlisa, Davhida u pfumerile leswaku u dyohile naswona u hundzukile. (2 Samuwele 12:1-5, 13) Hi ku famba ka nkarhi, loko Davhida se a dyuharile, u nyikele hi swilo swo tala swa nkoka leswaku a pfuneta eku akiweni ka tempele ya Yehovha. (1 Tikronika 29:1-5) Swi le rivaleni leswaku hambileswi Davhida a endleke swihoxo leswikulu evuton’wini bya yena, a nga tshikanga ku tshembeka eka Xikwembu. (Pisalema 51:4, 10; 86:2) Eka xihloko lexi, hi ta kambisisa xikombiso xa Davhida ni vanhu van’wana lava hanyeke hi nkarhi wa yena hi tlhela hi dyondza hi leswaku hi nga tshembeka njhani eka Yehovha ku tlula eka vanhu van’wana. Hi ta tlhela hi bula hi timfanelo tin’wana leti nga ta hi pfuna leswaku hi endla tano.
XANA U TA TSHEMBEKA EKA YEHOVHA?
5. Hi yihi dyondzo leyi hi yi dyondzaka eka xihoxo xa Abixayi?
5 Loko Abixayi a lava ku dlaya Sawulo, a a ringeta ku tshembeka eka Davhida. Kambe leswi Davhida a a swi tiva leswaku swi ta va swi hoxile ku vavisa “mutotiwa wa Yehovha,” a nga n’wi pfumelelanga Abixayi leswaku a dlaya hosi. (1 Samuwele 26:8-11) Mhaka leyi yi hi dyondzisa dyondzo ya nkoka: Loko hi endla xiboho xa leswaku i mani loyi hi nga ta tshembeka eka yena ku sungula, hi fanele hi anakanyisisa hi milawu ya le Bibeleni leyi nga hi pfunaka eka xiyimo xa hina.
I swa nkoka swinene ku tshembeka eka Yehovha ku tlula munhu wihi na wihi
6. Hambileswi swi tolovelekeke leswaku hi tshembeka eka ndyangu wa hina ni vanghana, ha yini hi fanele hi va ni vuxiyaxiya?
6 Hi ntolovelo hi lava ku tshembeka eka munhu loyi hi n’wi rhandzaka, ku fana ni munghana kumbe xirho xa ndyangu. Kambe hikwalaho ka leswi hi nga hetisekangiki, hi nga ha endla swihoxo hikwalaho ka ndlela leyi hi titwaka hi yona. (Yeremiya 17:9) Kutani loko munhu loyi hi n’wi rhandzaka a endla swilo swo biha kutani a tshika ntiyiso, hi fanele hi tsundzuka leswaku i swa nkoka ku tshembeka eka Yehovha ku tlula munhu wihi na wihi.
7. Makwerhu un’wana wa xisati u tshame njhani a tshembekile eka Xikwembu eka xiyimo xo tika?
7 Loko un’wana endyangwini wa wena a susiwile evandlheni, u nga kombisa Yehovha leswaku u tshembekile eka Yena. Hi xikombiso, siku rin’wana mana wa Anne loyi a a susiwile u fonele Anne a vula leswaku u lava ku n’wi endzela. [1] (Vona nhlamuselo ya le hansi.) Mana wa Anne u vule leswaku u hlundzuke swinene hileswi ndyangu wu nga laviki ku vulavula na yena. Leswi a swi n’wi tsakisanga Anne naswona u n’wi tshembise leswaku u ta n’wi hlamula hi ku n’wi tsalela papila. Loko a nga se tsala papila, u anakanyisise hi milawu yin’wana ya le Bibeleni. (1 Vakorinto 5:11; 2 Yohane 9-11) Kutani epapileni u hlamusele mana wakwe hi musa leswaku hi yena loyi a fularheleke ndyangu loko a dyoha ni ku ala ku hundzuka. Anne u byele mana wa yena leswaku leswi a nga swi endlaka leswaku a tlhela a kuma ntsako i ku va a tlhelela eka Yehovha.
8. Hi tihi timfanelo leti nga ta hi pfuna leswaku hi tshembeka eka Xikwembu?
8 Malandza yo tshembeka ya Xikwembu ya le nkarhini wa Davhida a ma titsongahata, ma ri ni musa ni xivindzi. A hi xiyeni leswaku timfanelo leti ti nga hi pfuna njhani leswaku hi tshembeka eka Yehovha.
HI FANELE HI TITSONGAHATA
9. Ha yini Abinere a ringete ku dlaya Davhida?
9 Yonathani n’wana wa Sawulo na Abinere murhangeri wa masocha ya le Israyele, va n’wi vonile Davhida loko a tisa nhloko ya Goliyadi eka Hosi Sawulo. Yonathani u ve munghana wa Davhida naswona u tshame a tshembekile eka yena. (1 Samuwele 17:57–18:3) Kambe a swi vanga tano hi Abinere. Kahlekahle, hi ku famba ka nkarhi u pfune Sawulo, loyi a lava ku dlaya Davhida. (1 Samuwele 26:1-5; Pisalema 54:3) Yonathani na Abinere a va swi tiva leswaku Xikwembu xi hlawule Davhida leswaku a va hosi leyi landzelaka ya Israyele. Kambe endzhaku ka loko Sawulo a file, Abinere a nga n’wi seketelanga Davhida. Ematshan’weni ya sweswo, u ringete ku veka Ixi-boxeti n’wana wa Sawulo leswaku a va hosi. Hi ku famba ka nkarhi, swi nga endleka leswaku Abinere a a swi lava ku va hosi kumbexana hi swona leswi endleke leswaku a endla timhaka ta masangu ni un’wana wa vasati va Hosi Sawulo. (2 Samuwele 2:8-10; 3:6-11) Ha yini Yonathani na Abinere a va nga titwi hi ndlela leyi fanaka hi Davhida? Hikuva Yonathani a a tshembekile eka Yehovha naswona a titsongahata kambe a swi nga ri tano hi Abinere.
10. Ha yini Absalomu a a nga tshembekanga eka Xikwembu?
10 Absalomu n’wana wa Hosi Davhida, a a nga tshembekanga eka Xikwembu hikuva a nga titsongahati. A a lava ku va hosi, kutani u “[tiendlele] kalichi, ku ri ni tihanci ni vavanuna va 50 lava tsutsumaka emahlweni ka yena.” (2 Samuwele 15:1) U tlhele a kucetela Vaisrayele vo tala leswaku va n’wi landzela. U ringete ku dlaya ni tata wa yena, hambileswi a swi tiva leswaku Yehovha u n’wi endle ku va hosi ya Israyele.
11. Hi nga vuyeriwa njhani eka rungula ra le Bibeleni ra Abinere, Absalomu na Baruku?
11 Loko munhu a nga titsongahati naswona a lava ku va ni vulawuri byo tala swi ta n’wi tikela ku tshama a tshembekile eka Xikwembu. I ntiyiso leswaku hi rhandza Yehovha nakambe a hi lavi ku va ni vutianakanyi hi tlhela hi va vanhu vo biha ku fana na Abinere na Absalomu. Kambe hi fanele hi va ni vuxiyaxiya leswaku hi nga sunguli ku navela mali yo tala kumbe ntirho lowu nga ta hi endla hi titwa hi ri va nkoka. Leswi swi ta onha vuxaka bya hina na Yehovha. Minkarhi yin’wana Baruku matsalana wa Yeremiya, a a lava swilo leswi a nga ri na swona naswona a swi nga ha n’wi tsakisi ku tirhela Xikwembu. Kutani Yehovha u byele Baruku a ku: “Waswivo! Leswi ndzi swi akeke ndza swi hirimuxa, nileswi ndzi swi byaleke ndza swi simula, ni tiko hinkwaro. Kambe loko ku ri wena, u tshamela ku lava swilo leswikulu. U nga tshameli ku swi lava.” (Yeremiya 45:4, 5) Baruku u n’wi yingisile Yehovha. Na hina hi fanele hi n’wi yingisa, hikuva ku nga ri khale u ta herisa misava leyi yo homboloka.
Loko u byela makwerhu leswaku a ya kombela mpfuno eka vakulu, u n’wi komba musa naswona wa tshembeka eka Yehovha
12. Kombisa leswaku ha yini swi nga koteki ku tshembeka eka Xikwembu loko hi ri ni vutianakanyi.
12 Daniel, makwerhu wa le Mexico a a fanele a endla xiboho malunghana ni loyi a ta tshembeka eka yena. A a lava ku teka nhwanyana loyi a nga ri mugandzeri wa Yehovha. Daniel u ri: “Ndzi ye emahlweni ndzi n’wi tsalela hambiloko se ndzi ri phayona.” Kambe u swi xiyile leswaku a a ri ni vutianakanyi naswona a endla leswi a swi lavaka. A a nga tshembekanga eka Yehovha naswona a a fanele a titsongahata. Kutani u byele nkulu la nga ni ntokoto hi mhaka ya nhwanyana loyi. Daniel wa hlamusela: “U ndzi pfune ku xiya leswaku loko ndzi lava ku tshembeka eka Xikwembu, ndzi fanele ndzi tshika ku n’wi tsalela. Endzhaku ko khongela hi ku phindhaphindha ndzi ri karhi ndzi rila, ndzi tshike ku n’wi tsalela. Hi ku hatlisa, ndzi sungule ku tiphina hi ntirho wa nsimu.” Sweswi Daniel u teke nsati la rhandzaka Yehovha naswona u tirha tanihi mulanguteri wa muganga.
KU TSHEMBEKA EKA XIKWEMBU KU HI PFUNA LESWAKU HI VA NI MUSA
13. Natani u tshame njhani a tshembekile eka Xikwembu ni le ka Davhida loko Davhida a dyohile?
13 Loko hi tshembekile eka Yehovha, hi ta tlhela hi tshembeka ni le ka van’wana ni ku va pfuna hi ndlela leyinene. Muprofeta Natani u tshame a tshembekile eka Yehovha ni le ka Davhida. Loko Davhida a ta va a teke nsati wa wanuna un’wana ni ku dlaya wanuna yoloye, Yehovha u rhume Natani leswaku a ya n’wi tshinya. Natani a a ri ni xivindzi naswona u yingise Yehovha. Nakambe u kombise vutlhari ni ku vulavula na Davhida hi ndlela ya musa. A a lava ku pfuna Davhida leswaku a twisisa vukulu bya swidyoho swa yena. Kutani u n’wi rungulele xitori xa wanuna wa xifumi loyi a yiveke nyimpfu leyi a yo va yona ntsena ya wanuna la nga xisiwana. Loko Davhida a twa mhaka leyi, u hlundzuke swinene hi leswi wanuna wa xifumi a nga swi endla. Natani u te: “Wanuna loyi hi wena!” Davhida u swi xiyile leswaku u dyohele Yehovha.
14. U nga tshembeka njhani eka Yehovha ni le ka munghana wa wena kumbe xaka?
14 Na wena u nga tshembeka eka Yehovha ku sungula ni le ka van’wana hi ku va ni musa. Hi xikombiso, u nga ha va ni vumbhoni bya leswaku makwerhu u endle xidyoho lexikulu. U nga lava ku tshembeka eka yena, ngopfungopfu loko a ri munghana wa wena lonkulu kumbe xirho xa ndyangu. Kambe wa swi tiva leswaku i swa nkoka swinene ku tshembeka eka Yehovha. Ku fana na Natani, yingisa Yehovha kambe u va ni musa eka makwerhu. N’wi byele leswaku u fanele a kombela vakulu leswaku va n’wi pfuna naswona u fanele a endla sweswo hi ku hatlisa. Loko a nga ku yingisi, u fanele u byela vakulu. Hi ku endla leswi, u ta tshama u tshembekile eka Yehovha. Naswona hi nkarhi lowu fanaka, u ta va u kombe makwerhu musa hikuva vakulu va nga ha n’wi pfuna leswaku a tlhela a va ni vuxaka lebyinene na Yehovha. Va ta n’wi lulamisa hi ndlela ya rirhandzu.
HI FANELE HI VA NI XIVINDZI LESWAKU HI KOTA KU TSHEMBEKA EKA XIKWEMBU
15, 16. Ha yini Huxayi a a fanele a va ni xivindzi leswaku a tshembeka eka Xikwembu?
15 Huxayi a a ri un’wana wa vanghana va Hosi Davhida vo tshembeka. Loko vanhu va lava ku endla Absalomu hosi, Huxayi a a fanele a va ni xivindzi leswaku a tshama a tshembekile eka Davhida ni le ka Xikwembu. A a swi tiva leswaku Absalomu u ye eYerusalema ni masocha yakwe ni leswaku Davhida u balekile. (2 Samuwele 15:13; 16:15) Huxayi u endle yini? Xana u fularhele Davhida kutani a seketela Absalomu? Doo! Hambileswi Davhida a dyuharile naswona vanhu vo tala a va lava ku n’wi dlaya, Huxayi u tshame a tshembekile eka yena hikuva Yehovha a hlawule Davhida leswaku a va hosi. Kutani Huxayi u ye eNtshaveni ya Mitlhwari leswaku a ya hlangana na Davhida.—2 Samuwele 15:30, 32.
16 Davhida u kombele Huxayi leswaku a tlhelela eYerusalema leswaku a ya tiendla munghana wa Absalomu leswaku a ta kota ku endla Absalomu leswaku a yingisa xitsundzuxo xakwe ematshan’weni ya ku yingisa Ahitofele. Huxayi a a ri ni xivindzi naswona u veke vutomi byakwe ekhombyeni hi ku yingisa Davhida ni ku tshama a tshembekile eka Yehovha. Davhida u kombele Yehovha leswaku a pfuna Huxayi naswona u n’wi pfunile. Absalomu u yingise Huxayi ematshan’weni ya Ahitofele.
17. Ha yini hi fanele hi va ni xivindzi leswaku hi tshembeka?
17 Hi fanele hi va ni xivindzi leswaku hi tshembeka eka Yehovha ni ku n’wi yingisa ku ri ni ku endla leswi hi byeriwaka swona hi swirho swa mindyangu, vatirhikulorhi, kumbe valawuri va mfumo. Hi xikombiso, ku sukela loko Taro wa le Japani a ha ri xifanyetana, a a endla hinkwaswo leswi a nga swi kotaka leswaku a tsakisa vatswari vakwe. A a va yingisa naswona a a tshembekile eka vona, ku nga ri hileswi a boheka kambe hileswi a va rhandza. Kambe loko a sungula ku dyondza ni Timbhoni ta Yehovha, vatswari va yena a va lava leswaku a tshika. Sweswo swi n’wi twise ku vava naswona a swi n’wi tikela swinene ku va byela leswaku u endle xiboho xo ya eminhlanganweni. Taro u ri: “Va ndzi hlundzukele swinene ku ringana malembe yo tala naswona a va nga pfumeli leswaku ndzi va endzela. Ndzi khongelele ku va ni xivindzi ni ku nga xi cinci xiboho xa mina. Sweswi va sungula ku ndzi khoma kahle naswona se ndza swi kota ku va endzela nkarhi ni nkarhi.”
18. Xana u vuyeriwe njhani eka xihloko lexi?
18 Ku fana na Davhida, Yonathani, Natani na Huxayi na hina hi nga titwa hi enerisekile hikwalaho ka leswi hi tshembekaka eka Yehovha. A hi swi lavi ku fana na Abinere na Absalomu lava a va nga tshembekanga. I ntiyiso leswaku a hi hetisekanga naswona hi endla swihoxo. Kambe a hi kombeni Yehovha leswaku ku tshembeka eka yena i nchumu wa nkoka swinene evuton’wini bya hina.
^ [1] (ndzimana 7) Mavito man’wana ma cinciwile.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Ezekiyele 29:1-21
29 Hi lembe ra vukhume, hi n’hweti ya vukhume, esikwini ra vu-12 ra n’hweti, rito ra Yehovha ri fika eka mina, ri ku:2 “N’wana wa munhu, xikandza xa wena a xi lwe na Faro hosi ya Egipta,+ u profeta ku lwa na yena ni ku lwa na Egipta hinkwaro.+3 Vulavula u ku, ‘Yehovha, Hosi leyi Lawulaka u te: “Waswivo, ndzi lwa na wena, Wena Faro, hosi ya Egipta,+ xivandzana lexikulu xa le lwandle+ lexi vundzeke exikarhi ka misele ya Nayili,+ loyi a nga te, ‘Nambu wa mina wa Nayili i wa mina, naswona mina—ndzi wu endle wu va wa mina.’+4 Ndzi ta tlhoma swiove etinhlayeni ta wena,+ ndzi endla leswaku tinhlampfi ta misele ya wena ya Nayili ti namarhela eka mahakatimba ya wena. Ndzi ta ku humesa emiseleni ya wena ya Nayili, ni tinhlampfi hinkwato ta misele ya wena ya Nayili leti ti namarhelaka eka mahakatimba ya wena.5 Ndzi ta ku tshika emananga, wena ni tinhlampfi hinkwato ta misele ya wena ya Nayili.+ U ta wela ehenhla ka vuandlalo bya nhova.+ U nga ka u nga hlengeletiwi kumbe ku rholiwa. Ndzi ta ku nyiketa u va swakudya swa swivandzana swa misava ni swa swivumbiwa leswi hahaka swa matilo.+6 Vaaki hinkwavo va Egipta va ta tiva leswaku hi mina Yehovha,+ hikwalaho ka leswi va veke xiseketelo, rihlanga eka yindlu ya Israyele.+7 Loko va ku khoma hi voko, u pfotlosekile,+ kutani u pandza katla ra vona hinkwaro. Loko va titshega ha wena, u tshovekile,+ u rhurhumerisa masenge ya vona hinkwawo.”+8 “‘Hikokwalaho Yehovha, Hosi leyi Lawulaka u te: “Waswivo, ndzi tisa banga+ ehenhla ka wena, ndzi ta dlaya munhu wa la misaveni ni xifuwo eka wena.+9 Kutani tiko ra Egipta ri ta va rhumbi ni ndhawu leyi onhakeke;+ va ta tiva leswaku hi mina Yehovha, hikwalaho ka leswi a vuleke a ku, ‘Nambu wa Nayili i wa mina, naswona wu endliwe hi mina.’+10 Hikokwalaho ndzi lwa na wena ni misele ya wena ya Nayili,+ ndzi ta endla tiko ra Egipta ri va tindhawu leti onhakeke, ri oma, ri va rhumbi,+ ku suka eMigidoli+ ku ya eSeyene+ ni le ndzilakaneni wa Etiyopiya.11 Nenge wa munhu wa la misaveni+ a wu nge tsemakanyi eka rona, hambi ku ri nenge wa xifuwo a wu nge tsemakanyi eka rona,+ a ku nge aki munhu eka rona ku ringana malembe ya 40.+12 Ndzi ta endla tiko ra Egipta ri va rhumbi exikarhi ka matiko lama endliweke rhumbi;+ miti ya rona yi ta va rhumbi ku ringana malembe ya 40 exikarhi ka miti leyi yi onhiweke;+ ndzi ta hangalasa Vaegipta exikarhi ka matiko, ndzi va hangalasa ematikweni.”+13 “‘Hikuva Yehovha, Hosi leyi Lawulaka u te: “Eku heleni ka malembe ya 40+ ndzi ta hlengeleta Vaegipta exikarhi ka vanhu lava va nga ta va va hangalaseriwe eka vona,+14 ndzi ta vuyisa ntlawa lowu endliweke makhumbi wa Vaegipta; ndzi ta va vuyisa etikweni ra Patirosi,+ etikweni leri va tumbulukeke eka rona, kona va ta va mfumo lowu nga ehansi.15 Wu ta va ehansi ku tlula mimfumo leyin’wana, wu nga ka wu nga ha titlakusi ehenhla ka matiko laman’wana,+ ndzi ta va hunguta lerova va nga swi koti ku endla matiko laman’wana ma va ehansi ka vona.+16 Yindlu ya Israyele a yi nge tshembeli eka wona,+ va titsundzuxa swihoxo hi ku tlhela va landzela vona.+ Va ta tiva leswaku hi mina Yehovha, Hosi leyi Lawulaka.”’”17 Hi lembe ra vu-27, hi n’hweti yo sungula, esikwini ro sungula ra n’hweti, rito ra Yehovha ri fika eka mina, ri ku:18 “N’wana wa munhu, Nebukadretsara,+ hosi ya Babilona, u endle leswaku vandla rakwe ra nyimpi ri tirha ntirho lowukulu ku lwa na Tiri.+ Nhloko yin’wana ni yin’wana yi tsemetiwe mpandla, katla rin’wana ni rin’wana ri tshwumukile.+ Kambe loko ku ri hakelo,+ yena ni vandla rakwe ra nyimpi a va yi kumanga eTiri hikwalaho ka ntirho lowu a wu endleke eka yena.19 “Hikokwalaho Yehovha, Hosi leyi Lawulaka u te, ‘Waswivo, ndzi nyika Nebukadretsara hosi ya Babilona tiko ra Egipta,+ u fanele a teka rifuwo ra rona, a ri phanga,+ a ri phangisisa; ri ta va hakelo ya vandla rakwe ra nyimpi.’20 “‘Ndzi n’wi nyike tiko ra Egipta ri va hakelo ya ntirho lowu a wu endleke eka yena, hikuva va ndzi tirherile,’+ ku vula Yehovha, Hosi leyi Lawulaka.21 “Esikwini rero ndzi ta endla leswaku rimhondzo ri milela yindlu ya Israyele,+ wena ndzi ta ku nyika nkarhi wa ku pfula nomu exikarhi ka vona;+ va ta tiva leswaku hi mina Yehovha.”


text:
Tshemba Yehovha Minkarhi Hinkwayo!
“N’wina xi tshembeni minkarhi hinkwayo.”—PISALEMA 62:8.
1-3. Ha yini Pawulo a a khorwiseka leswaku a nga n’wi tshemba Yehovha? (Vona xifaniso lexi nga eku sunguleni ka xihloko lexi.)
LOKO a wu ri Mukreste eRhoma enkarhini wa vaapostola a wu ta va u hanya enkarhini lowu nga ni khombo. Vakreste a va xanisiwa hi ndlela ya tihanyi hi Varhoma. Varhoma va vone Vakreste nandzu wa leswaku hi vona va sunguleke ndzilo lowukulu eRhoma va tlhela va va hehla hileswaku va venga vanhu. Vamakwenu vo tala va xinuna ni va xisati lava nga Vakreste a va khomiwa. Van’wana a va handzuleriwa hi swiharhi. Van’wanyana a va beleriwa etimhandzini ivi va hisiwa va ri karhi va hanya leswaku va ta voninga nivusiku. Siku ni siku a wu swi tiva leswaku xin’wana xa swilo leswi a xi ta ku humelela.
2 Muapostola Pawulo a a pfaleriwe ekhotsweni hi nkarhi lowu wo tika swinene. A nga ha va a tivutisile loko vamakwavo va yena va Vakreste a va ta n’wi pfuna, hikuva u anakanye hi xiyimo xa le nkarhini lowu hundzeke laha ku nga vangiki na munhu la n’wi pfuneke. Kambe Pawulo u pfuniwe hi Yehovha hi ku tirhisa Hosi Yesu. U tsarile: “Hosi yi yime ekusuhi na mina yi ndzi nyika matimba.” Yesu u nyike Pawulo matimba lawa a a ma lava. Pawulo u tlhele a tsala leswaku u “kutsuriwile enon’wini wa tinghala.” —2 Timotiya 4:16, 17. * (Vona nhlamuselo ya le hansi.)
3 Pawulo u tsundzuke ndlela leyi Yehovha a n’wi pfuneke ha yona enkarhini lowu hundzeke. Hikwalaho a a tiyiseka leswaku Yehovha a a ta n’wi nyika matimba lawa a a ma lava leswaku a tiyisela xiyimo lexi a a ri eka xona hi nkarhi wolowo ni miringo yihi ni yihi leyi a a ta langutana na yona enkarhini lowu taka. A a tiyiseka swinene hi mhaka yoleyo lerova u tsarile: “Hosi yi ta ndzi kutsula entirhweni wun’wana ni wun’wana wo homboloka.” (2 Timotiya 4:18) Pawulo a a dyondze leswaku hambiloko a ri eswiyin’weni leswi vamakwavo a va nga ta swi kota ku n’wi pfuna, minkarhi hinkwayo a a tiyiseka leswaku Yehovha na Yesu va ta n’wi pfuna. A a nga kanakani hi mhaka yoleyo.
MINKARHI LEYI HI NGA SWI KOMBISAKA HA YONA LESWAKU HI TSHEMBA YEHOVHA
4, 5. (a) I mani loyi minkarhi hinkwayo a nga ta ku nyika mpfuno lowu u wu lavaka? (b) U nga byi kurisa njhani vuxaka bya wena na Yehovha?
4 Xana u tshame u va ni xiphiqo xo tika ivi u vona onge a ku na munhu la nga ta ku pfuna? Kumbexana a wu heleriwe hi ntirho kumbe u ri ni ntshikilelo exikolweni. Kumbexana a wu vabya swinene kumbe u langutane ni ndzingo wun’wana wo tika. U nga ha va u kombele mpfuno eka vanhu van’wana kambe u hele matimba hileswi va nga ku pfunangiki. I ntiyiso leswaku ku ni swiphiqo swin’wana leswi vanhu va tsandzekaka ku swi tlhantlha. U ta endla yini loko u ri exiyin’weni xo tano? Bibele yi hi byela leswaku hi “tshemba Yehovha.” (Swivuriso 3:5, 6) Kambe xana u nga tiyiseka leswaku u ta ku pfuna? Ina! Hi nga hlaya hi swikombiso swo tala eBibeleni leswi hi khorwisaka leswaku Yehovha wa va pfuna vanhu va yena hakunene.
Ndzingo wu hi nyika nkarhi wo tshemba Yehovha hi mbilu hinkwayo
5 U nga hlundzuki loko vanhu va nga ku pfuni. Ku ri na sweswo, ku fana na Pawulo, teka ndzingo wolowo tanihi nkarhi wo kombisa leswaku u tshemba Yehovha hi mbilu hinkwayo. Nakambe i nkarhi wo vona ndlela leyi a ku khathalelaka ha yona. Ndlela leyi u n’wi tshembaka ha yona Yehovha ni vuxaka bya wena na yena swi ta kula.
HI FANELE HI TSHEMBA YEHOVHA
6. Ha yini swi nga ha tikaka ku tshemba Yehovha loko hi ri ni xiphiqo lexikulu?
6 U nga ha va u ri ni xiphiqo lexikulu lexi ku khunguvanyisaka. U nga ha va u endle hinkwaswo leswi u nga swi kotaka leswaku u lulamisa xiyimo xolexo, naswona u nga ha va u kombele mpfuno eka Yehovha. Xana u nga titwa u ri ni ku rhula hileswi u tshembaka leswaku Yehovha u ta ku pfuna? Ina! (Hlaya Pisalema 62:8; 1 Petro 5:7.) Loko u lava ku va ni vuxaka lebyinene na Yehovha, i swa nkoka leswaku u dyondza ku n’wi tshemba. Kambe minkarhi yin’wana a swi olovi ku endla tano. Ha yini? Xivangelo xin’wana hileswi Yehovha minkarhi yin’wana a nga ta ka a nga xi hlamuli hi nkarhi wolowo xikhongelo xa wena.—Pisalema 13:1, 2; 74:10; 89:46; 90:13; Habakuku 1:2.
Yehovha, Tata wa hina wa le tilweni wa hi rhandza naswona wa swi tiva leswi hi swi pfumalaka
7. Ha yini minkarhi yin’wana Yehovha a nga hlamuli swikhongelo swa hina hi nkarhi lowu hi khongelaka ha wona?
7 Ha yini Yehovha minkarhi yin’wana a nga swi hlamuli hi nkarhi wolowo swikhongelo swa hina? Bibele yi vula leswaku Yehovha i Tata wa hina naswona hina hi vana vakwe. (Pisalema 103:13) Tatana a nga nyiki n’wana wa yena nchumu wun’wana ni wun’wana lowu a wu kombelaka kumbe a n’wi nyika wona hi nkarhi lowu a wu kombelaka ha wona. Tatana wa swi tiva leswaku n’wana a nga ha lava nchumu wo karhi ivi a cinca a nga ha wu lavi. Nakambe tatana wa swi tiva leswi nga vuyerisaka n’wana wa yena, naswona wa yi tiva ndlela leyi swi nga va khumbaka ha yona van’wana. Wa swi tiva leswi n’wana wa yena a swi lavaka ni nkarhi lowu a faneleke a swi kuma ha wona. Loko tatana a a nyika n’wana wa yena swilo hinkwaswo leswi a swi kombelaka hi nkarhi lowu a swi kombelaka ha wona, tatana yoloye a a ta va hlonga ra n’wana wa yena. Yehovha, Tata wa hina wa le tilweni wa hi rhandza. Leswi a nga Muvumbi wa hina la tlhariheke, wa swi tiva leswi hi swi pfumalaka naswona hi yena a endlaka xiboho xa leswaku hi wihi nkarhi lowunene wo hi nyika leswi hi swi kombelaka. I swinene leswaku hi rindza kutani hi vona ndlela leyi Yehovha a swi hlamulaka ha yona swikhongelo swa hina.—Ringanisa na Esaya 29:16; 45:9.
8. Yehovha u tshembisa yini malunghana ni leswi hi kotaka ku swi tiyisela?
8 Nakambe, tsundzuka leswaku Yehovha wa swi tiva leswi munhu ha un’we a nga kotaka ku swi tiyisela ni leswi a nga tsandzekaka ku swi tiyisela. (Pisalema 103:14) Hikwalaho u hi nyika matimba lawa hi ma lavaka. I ntiyiso leswaku minkarhi yin’wana hi nga ha vona onge a ha ha ri na matimba ya ku tiyisela. Kambe Yehovha wa hi tshembisa leswaku loko hi tsandzeka ku tiyisela ndzingo, u ta hi “nyika ndlela yo huma.” (Hlaya 1 Vakorinto 10:13.) Swa chavelela ku tiva leswaku hi nga swi tshemba leswaku Yehovha wa swi tiva leswaku hi nga kota ku tiyisela ku fika kwihi.
9. Hi fanele hi endla yini loko hi khongela hi kombela mpfuno eka Yehovha kambe a nga hi hlamuli hi nkarhi wolowo?
9 Loko hi khongela hi kombela mpfuno eka Yehovha kambe a nga hi hlamuli hi nkarhi wolowo, hi fanele hi lehisa mbilu. Tsundzuka leswaku Yehovha u tiyimiserile ku hi pfuna, kambe u lehisa mbilu a rindzela nkarhi lowu faneleke leswaku a ta hi nyika leswi hi swi lavaka. Bibele ya hi byela yi ku: “Yehovha u ta tshama a langutele ku mi komba tintswalo, kutani u ta suka a yima a mi komba tintswalo. Hikuva Yehovha i Xikwembu xa vuavanyisi. Va tsaka hinkwavo lava tshamaka va n’wi languterile.”—Esaya 30:18.
“ENON’WINI WA TINGHALA”
10-12. (a) I yini lexi nga ha endlaka leswaku swi tika ku khathalela xirho xa ndyangu lexi vabyaka? (b) Loko u tshemba Yehovha eminkarhini yo tika, swi ta byi khumba njhani vuxaka bya wena na yena? Nyika xikombiso.
10 Xiyimo xa wena xi nga ha va xi ku tikela swinene lerova u titwa ku fana na Pawulo naswona u lava ku kutsuriwa “enon’wini wa tinghala.” (2 Timotiya 4:17) I swa nkoka swinene ku tshemba Yehovha hi minkarhi yo fana ni yoleyo. Hi xikombiso, u nga ha va u khathalela xirho xa ndyangu lexi vabyaka. U nga ha va u khongerile eka Yehovha leswaku a ku pfuna u endla swiboho leswinene u tlhela u va ni matimba. * (Vona nhlamuselo ya le hansi.) U nga ha titwa u ri ni ku rhula loko u tsundzuka leswaku Yehovha wa xi vona xiyimo xa wena naswona wa ku twisisa. U ta ku pfuna leswaku u tiyisela naswona u tshembeka eka yena.—Pisalema 32:8.
Tiyiseka leswaku Tata wa wena wa le tilweni u ta ku nyika matimba yo n’wi yingisa hi mbilu hinkwayo
11 Minkarhi yin’wana swi nga ha vonaka onge Yehovha a nga le ku ku pfuneni. Kumbexana madokodela a ma pfumelelani hi leswi ma faneleke ma swi endla eka wena. Kumbe a wu anakanya leswaku maxaka ya wena ma ta ku chavelela, kambe ku ri na sweswo ma tikomba ma nyanyisa swilo. Minkarhi hinkwayo titshege hi Yehovha leswaku a ku nyika matimba. Tshama u ri karhi u tshinela eka yena. (Hlaya 1 Samuwele 30:3, 6.) Hi ku famba ka nkarhi u ta yi xiya ndlela leyi Yehovha a ku pfuneke ha yona naswona vuxaka bya wena na yena byi ta kula.
12 Yoleyo i ndlela leyi Linda a a titwa ha yona. * (Vona nhlamuselo ya le hansi.) Loko vatswari vakwe va nga si fa, u va khathalele nkarhi wo leha loko va ri karhi va vabya. U ri: “Loko ha ha langutane ni xiyimo xolexo, mina, nuna wa mina na makwerhu wa xinuna a swi hi tikela ku tiva leswi hi faneleke hi swi endla. Minkarhi yin’wana a hi titwa hi nga ri na matimba yo endla nchumu. Kambe loko se hi anakanya hi nkarhi wolowo, hi yi vona kahle ndlela leyi Yehovha a hi pfuneke ha yona. U hi nyike matimba a tlhela a hi nyika leswi a hi swi lava hambiloko hi nga ha tivi leswaku hi endla yini.”
13. Ku tshemba Yehovha swi n’wi pfune njhani Rhonda ku tiyisela makhombo lawa a mo landzelelana?
13 Loko hi tshemba Yehovha hi timbilu ta hina hinkwato swi ta hi pfuna leswaku hi tiyisela makhombo. Sweswo hi leswi Rhonda a tshameke a langutana na swona. Nuna wakwe loyi a nga riki Mbhoni ya Yehovha a a lava ku dlaya vukati. Hi nkarhi wolowo, makwavo wa yena wa xinuna u kume leswaku u ni vuvabyi lebyikulu swinene lebyi vuriwaka lupus, lebyi masocha ya miri ma hlaselaka swirho swa miri. Endzhaku ka tin’hweti ti nga ri tingani, nsati wa makwavo wakwe wa xinuna u file. Loko Rhonda a sungula ku hlakarhela eku langutaneni ni swiendlakalo swoleswo, u teke vuphayona bya nkarhi hinkwawo. Kambe endzhaku ka sweswo mana wakwe u lovile. Rhonda u swi kotise ku yini ku langutana ni makhombo wolawo? U ri: “A ndzi vulavurisana na Yehovha siku ni siku, hambiloko ndzi fanele ndzi endla swiboho leswitsongo. Sweswo swi endle leswaku Yehovha a va wa xiviri eka mina. Swi ndzi dyondzise ku titshega hi Yehovha ematshan’weni yo titshega hi mina kumbe hi vanhu van’wana. Naswona mpfuno lowu a ndzi nyikeke wona a wu ri wa xiviri—swilaveko swa mina hinkwaswo swi khathaleriwile. Hikwalaho, ndzi titwisile ku tirhisana na Yehovha.”
14. Yehovha a nga ku pfuna njhani loko xirho xa ndyangu wa wena xi susiwile?
14 Anakanya hi xiyimo xin’wana xo tika. A hi nge xirho xin’wana xa ndyangu wa wena xi susiwile evandlheni. Wa swi tiva leswi Bibele yi swi vulaka malunghana ni ndlela leyi vanhu lava susiweke va faneleke va khomiwa ha yona. (1 Vakorinto 5:11; 2 Yohane 10) Kambe leswi u n’wi rhandzaka munhu yoloye, u nga ha vona onge swa tika swinene kumbe a swi koteki ku yingisa xileriso xolexo xa le Bibeleni. Xana u ta swi tshemba leswaku Tata wa wena wa le tilweni u ta ku nyika matimba yo n’wi yingisa hi mbilu hinkwayo? Xana u ta teka xiyimo xolexo tanihi nkarhi wo tshinela eka Yehovha?
15. Ha yini Adamu a nga n’wi yingisanga Yehovha?
15 Xiyimo lexi xi fana njhani ni xa wanuna wo sungula, Adamu? Xana a a anakanya leswaku a nga tshika ku yingisa Yehovha kambe a ya emahlweni a hanya? Doo, “a hi Adamu la xisiweke.” (1 Timotiya 2:14) Kutani ha yini a nga n’wi yingisanga Yehovha? Adamu u dye mbhandzu lowu nsati wakwe a n’wi nyikeke wona hikwalaho ka leswi a a rhandza nsati wakwe swinene ku tlula Yehovha. U yingise nsati wakwe ematshan’weni yo yingisa xileriso xa Yehovha.—Genesa 3:6, 17.
16. I mani loyi hi faneleke hi n’wi rhandza swinene, naswona ha yini?
16 Xiboho lexi endliweke hi Adamu xi hi dyondzisa leswaku hi fanele hi rhandza Yehovha swinene ku tlula ndlela leyi hi rhandzaka munhu un’wana ni un’wana ha yona. (Hlaya Matewu 22:37, 38.) Naswona loko hi rhandza Yehovha hi ndlela yoleyo leyikulu, hi nga pfuna maxaka ya hina hi ndlela leyinene, ku nga khathariseki leswaku ma tirhela Yehovha kumbe a ma n’wi tirheli. Hikwalaho tshama u ri karhi u tiyisa ndlela leyi u n’wi rhandzaka ha yona Yehovha ni ndlela leyi u n’wi tshembaka ha yona. Loko u karhateka hikwalaho ka xirho xa ndyangu lexi susiweke, khongela eka Yehovha u n’wi byela ndlela leyi u titwaka ha yona. * (Vona nhlamuselo ya le hansi.) (Varhoma 12:12; Vafilipiya 4:6, 7) Hambiloko u xaniseka swinene, teka xiyimo xolexo tanihi nkarhi wo tiyisa vuxaka bya wena na Yehovha. Kutani u ta kota ku n’wi tshemba ni ku tiva leswaku loko u n’wi yingisa u ta kuma vuyelo lebyinene ngopfu.
LOKO HA HA RINDZILE
17. Loko hi tshama hi khomekile entirhweni wo chumayela, i yini lexi hi nga tiyisekaka ha xona leswaku Yehovha u ta xi endla?
17 Ha yini Yehovha a kutsule Pawulo “enon’wini wa tinghala”? Pawulo u ri: “Leswaku ha mina, ku chumayela ku hetisisiwa hi xitalo.” (2 Timotiya 4:17) Yehovha u hi nyike ntirho wo chumayela “mahungu lamanene,” naswona u hi vitana “vatirhi-kulobye” na yena. (1 Vatesalonika 2:4; 1 Vakorinto 3:9) Loko hi tshama hi khomekile hilaha hi nga kotaka hakona entirhweni lowu, hi nga tiyiseka leswaku Yehovha u ta hi nyika swilo hinkwaswo leswi hi swi pfumalaka. (Matewu 6:33) Naswona swi ta hi olovela ku rindzela Yehovha leswaku a hlamula swikhongelo swa hina.
18. I yini lexi nga ku pfunaka ku tshemba Yehovha u tlhela u tiyisa vuxaka bya wena na yena?
18 Hikwalaho tirhisa siku rin’wana ni rin’wana leswaku u tiyisa vuxaka bya wena na Yehovha. Loko u hlaseriwa hi ndzingo ivi u karhateka, tirhisa nkarhi wolowo leswaku u tshinela eka Yehovha. Hlaya u tlhela u anakanyisisa hi Rito ra Xikwembu, ku nga Bibele. Khongela eka Yehovha nkarhi ni nkarhi naswona tshama u khomekile hi ku n’wi tirhela. Loko u endla swilo leswi, u nga tiyiseka leswaku Yehovha u ta ku pfuna leswaku u tiyisela miringo ya wena hinkwayo sweswi ni miringo yihi ni yihi leyi nga ha ku hlaselaka enkarhini lowu taka.
^ ndzim. 2 Swi nga ha endleka leswaku Pawulo u kutsuriwe eka tinghala ta xiviri kumbe exiyin’weni xin’wana lexi a xi ri ni khombo.
^ ndzim. 10 Ku ni swihloko leswi humesiweke leswaku swi pfuna Vakreste va tiyisela vuvabyi swi tlhela swi pfuna vanhu lava va khathalelaka. Vona Xalamuka! ya February 8, 1994; February 8, 1997; June 8, 2000; ni ya February 8, 2001.
^ ndzim. 12 Mavito ma cinciwile.
^ ndzim. 16 Ku ni swihloko leswi humesiweke leswaku swi hi pfuna loko xirho xa ndyangu xi tshike ku tirhela Yehovha. Vona Xihondzo xo Rindza xa September 1, 2006, matluka 17-21, ni xa January 15, 2007, matluka 17-20.


text:
TIVHIDIYO TA TIPOPAYI
Munghana Wa Xiviri U Njhani?
Xana u karhele ku va ni vanghana lava kanganyisaka? Dyondza ndlela leyi u nga kumaka vanghana va xiviri ha yona ni ndlela leyi wena u nga vaka munghana wa xiviri!
DYONDZA SWO TALA
Ndlela Yo Kuma Vanghana Vo Tshembeka
Dyondza hi leswi pfuneke Davhida na Yonathani ku va vanghana lavakulu.
Ha Yini Ndzi Fanele Ndzi Pfuna Van’wana?
Ku endlela van’wana leswinene swi ku vuyerisa hi tindlela timbirhi. Hi tihi tindlela ta kona?
I Yini Lexi Endlaka Leswaku Munhu A Va Munghana Lonene?
Vanhu vo tala va vona leswaku i swa nkoka ku va ni vanghana lavanene. U nga swi kota njhani ku va munghana lonene? Xihloko lexi xi tlhuvutsa swilo swa mune leswi nga ta ku pfuna leswi humaka eBibeleni.


text:
Tirhisa Rito Ra Xikwembu
—Ra Hanya!
“Rito ra Xikwembu ra hanya naswona ri ni matimba.”—HEV. 4:12.
1, 2. Yehovha u nyike Muxe xiavelo xihi, naswona hi xihi xitiyisekiso lexi A n’wi nyikeke xona?
A WU ta titwa njhani loko a wu fanele u ya yima emahlweni ka mufumi la nga ni matimba swinene emisaveni leswaku u ta vulavulela vanhu va Yehovha? A swi kanakanisi leswaku a wu ta titwa u chava, u nga faneleki naswona u chava ku vulavula. A wu ta swi lunghiselela njhani leswi a wu ta swi vula? A wu ta endla yini leswaku leswi u nga ta swi vula swi va ni matimba swi tikomba leswaku u muyimeri wa Xikwembu xa matimba hinkwawo?
2 Muxe a a ri exiyin’weni xo tano. Yehovha u byele Muxe, loyi “a a rhule ku tlula vanhu hinkwavo lava a va ri ehenhla ka vuandlalo bya misava,” leswaku u n’wi rhuma eka Faro leswaku a ya kutsula vanhu va Yena evuhlongeni ni le ku tshikileriweni aEgipta. (Tinhl. 12:3) Faro a a delela naswona a a titlakusa. (Eks. 5:1, 2) Kambe, Yehovha a a lava leswaku Muxe a ya lerisa Faro leswaku a ntshunxa mahlonga ya yena ya timiliyoni ti nga ri tingani. A swi hlamarisi leswi Muxe a vutiseke Yehovha a ku: “Ndzo va mani mina leswaku ndzi nga ya eka Faro nileswaku ndzi ya humesa vana va Israyele aEgipta?” A swi kanakanisi leswaku Muxe a a tivona a nga ri na vuswikoti byo vulavula na Faro. Kambe Xikwembu xi n’wi tiyisekisile leswaku a a nga ta va yexe. Yehovha u te: “Ndzi ta va na wena.”—Eks. 3:9-12.
3, 4. (a) Ha yini Muxe a a chava? (b) Ha yini ndlela leyi u titwaka ha yona yi nga ha yelanaka ni ndlela leyi Muxe a a titwa ha yona?
3 Ha yini Muxe a a chava? A swi kanakanisi leswaku a a chava leswaku Faro a a nga ta n’wi amukela muyimeri wa Yehovha Xikwembu kumbe ku n’wi yingisa. Nakambe Muxe a a chava leswaku vanhu va rikwavo a va nga ta tshemba leswaku Yehovha u n’wi veke leswaku a va rhangela ku huma aEgipta. Hikwalaho, Muxe u byele Yehovha a ku: “A hi nge, a va ndzi kholwi va tlhela va nga ri yingisi rito ra mina, hikuva va ta ku, ‘Yehovha a nga humelelanga eka wena.’”—Eks. 3:15-18; 4:1.
4 Ndlela leyi Yehovha a n’wi hlamuleke ha yona Muxe swin’we ni swiendlakalo leswi humeleleke endzhaku ka kwalaho swi nga hi dyondzisa dyondzo ya nkoka. Swi nga ha endleka u nga boheki ku ya vulavula ni mufumi la nga ni matimba. Kambe xana swa ku tikela ku vulavula hi Xikwembu ni hi Mfumo wa xona hambi ku ri eka vanhu lava tolovelekeke lava u hlanganaka na vona siku ni siku? Loko swi ri tano, xiya leswi u nga swi dyondzaka eka leswi humeleleke Muxe.
“I YINI LEXI NGA EVOKWENI RA WENA?”
5. Yehovha u veke yini evokweni ra Muxe, naswona swi n’wi pfune njhani leswaku a va ni xivindzi? (Vona xifaniso lexi nga eku sunguleni ka xihloko lexi.)
5 Loko Muxe a vule leswaku a a chava leswaku vanhu va rikwavo a va nge n’wi tshembi, Xikwembu xi n’wi endle a lunghekela ku langutana ni leswi a swi ta endleka. Rungula leri tsariweke eka Eksoda ri ri: “Yehovha a ku eka [Muxe]: ‘I yini lexi nga evokweni ra wena?’ yena a ku: ‘I nhonga.’ A tlhela a ku: ‘Yi lahlele ehansi.’ A yi lahlela ehansi, kutani yi hundzuka nyoka; Muxe a yi baleka. Yehovha a byela Muxe a ku: ‘Tshambuluta voko u yi khoma hi ncila.’ A tshambuluta voko a yi khoma, kutani yi hundzuka nhonga exandleni xakwe. Hi ku vula ka yena, ‘Va ta kholwa leswaku Yehovha . . . u humelele eka wena.’” (Eks. 4:2-5) Xikwembu xi veke evokweni ra Muxe vumbhoni lebyi a byi ta kombisa leswaku rungula rakwe a ri huma eka Yehovha. Nchumu lowu a wo va nhonga ntsena wu sungule ku hanya hikwalaho ka matimba ya Xikwembu! Singita rolero a ri ta endla leswaku marito ya Muxe ma va ni ntikelo, ri swi tiyisekisa hi ku helela leswaku a a seketeriwa hi Yehovha! Hikwalaho, Yehovha u te: “Nhonga leyi u ta yi khoma hi voko leswaku u endla swikombiso hi yona.” (Eks. 4:17) Leswi Muxe a a ri ni vumbhoni bya matimba ya Xikwembu evokweni rakwe, a a ta ya a ya yimela Xikwembu xa ntiyiso emahlweni ka vanhu va xona ni le mahlweni ka Faro.—Eks. 4:29-31; 7:8-13.
6. (a) Hi fanele hi khoma yini hi voko loko hi chumayela, naswona ha yini? (b) Hlamusela ndlela leyi ‘rito ra Xikwembu ri hanyaka ha yona’ ni ndlela leyi ri ‘nga ni matimba ha yona.’
6 Na hina hi nga ha vutisiwa xivutiso xolexo loko hi ya chumayela van’wana rungula ra le Bibeleni: “I yini lexi nga evokweni ra wena?” Hakanyingi hi va hi khome Bibele, hi lunghekele ku yi tirhisa. Hambileswi van’wana va nga ha tekaka Bibele tanihi buku leyinene ntsena, Yehovha u vulavula na hina hi Rito rakwe leri tsariweke ri tlhela ri huhuteriwa. (2 Pet. 1:21) Ri ni switshembiso swa Xikwembu ri tlhela ri hi byela swilo leswi nga ta endleka ehansi ka Mfumo wa xona. Hi yona mhaka muapostola Pawulo a tsaleke a ku: “Rito ra Xikwembu ra hanya naswona ri ni matimba.” (Hlaya Vaheveru 4:12.) Switshembiso hinkwaswo swa Yehovha swi ya eku hetisekeni naswona swi ta hetiseka hinkwaswo. (Esa. 46:10; 55:11) Loko munhu a kala a twisisa swoleswo malunghana ni Rito ra Yehovha, leswi a swi hlayaka eBibeleni swi nga byi khumba swinene vutomi byakwe.
7. Hi nga ri ‘tamela njhani khwatsi rito ra ntiyiso’?
7 Yehovha u hi nyike Rito rakwe leri hanyaka, leri tsariweke, leri hi nga kombisaka van’wana ha rona leswaku leswi hi swi vulaka swa tshembeka naswona swi huma eka yena. A swi hlamarisi leswi Pawulo, endzhaku ka loko a tsalele Vaheveru a khutazeke Timotiya loyi a leteriweke hi yena, leswaku a ‘endla hinkwaswo leswi a nga swi kotaka leswaku a ri tamela khwatsi rito ra ntiyiso.’ (2 Tim. 2:15) Hi nga yi tirhisa njhani ndzayo ya Pawulo? Hi ku ma hlayela ehenhla matsalwa lawa hi ma hlawuleke kahle lama nga khumbaka timbilu ta vanhu lava nga ta hi yingisela. Swiphephana leswi humesiweke hi 2013 swi endleriwe ku hi pfuna ku endla tano.
HLAYA TSALWA LERI HLAWURIWEKE KAHLE!
8. I yini leswi mulanguteri un’wana wa ntirho a swi vuleke malunghana ni swiphephana?
8 Swiphephana hinkwaswo leswintshwa swi endliwe hi ndlela leyi fanaka. Hikwalaho loko hi dyondze ku tirhisa xin’we, hi ta kota ku tirhisa ni leswin’wana. Xana swa olova ku swi fambisa? Mulanguteri un’wana wa ntirho wa le Hawaii, eU.S.A., u tsale a ku: “A hi nga swi xiyi leswaku switirhisiwa leswi leswintshwa swi ta hi pfuna swinene loko hi chumayela hi yindlu ni yindlu ni loko hi chumayela erivaleni.” U xiye leswaku ndlela leyi swiphephana leswi swi tsariweke ha yona yi khutaza vanhu ku hlamula hi ku ntshunxeka, naswona leswi hakanyingi swi endla leswaku ku va ni mabulo lama tsakisaka. U vona onge sweswo swi endliwa hi leswi ku nga ni xivutiso ni tinhlamulo to hlayanyana leti nga le ka tluka ro sungula ra swiphephana leswi. N’wini wa muti a nga kali a karhateka hi leswaku u ta vula nhlamulo leyi hoxeke.
9, 10. (a) Swiphephana swa hina swi hi pfuna njhani ku tirhisa Bibele? (b) Hi swihi swiphephana leswi u swi tirhiseke ngopfu, naswona ha yini?
9 Xiphephana xin’wana ni xin’wana xi ni tsalwa leri hlawuriweke kahle leri hi nga ri hlayelaka n’wini wa muti. Hi xikombiso, languta xiphephana lexi nge, Xana Ku Xaniseka Ku Ta Kala Ku Hela? Ku nga khathariseki leswaku n’wini wa muti u hlamula xivutiso xexo a ku “ina,” “nikatsongo,” kumbe a ku “kumbexana,” handle ko engetela swin’wana pfula endzeni ka xona kutani u ku, “Hi leswi leswi Bibele yi swi vulaka.” Endzhaku ka sweswo hlaya Nhlavutelo 21:3, 4.
10 Hilaha ku fanaka, loko u fambisa xiphephana lexi nge, Xana U Yi Teka Njhani Bibele? a swi na mhaka leswaku n’wini wa muti u hlawule nhlamulo yihi eka tinhlamulo tinharhu leti nga le ka tluka ro sungula ra xiphephana lexi. Pfula endzeni ka xona kutani u ku, “Bibele yi vula leswaku ‘Matsalwa hinkwawo ma huhuteriwe hi Xikwembu.’” U nga ha tlhela u ku, “Entiyisweni ndzimana yoleyo yi tlhela yi vula swin’wana.” Kutani pfula Bibele ya wena, ivi u hlaya 2 Timotiya 3:16, 17.
11, 12. (a) I yini lexi ku tsakisaka hi ntirho wa nsimu? (b) Swiphephana swi nga ku pfuna njhani ku lunghiselela maendzo yo vuyela?
11 Ndlela leyi n’wini wa muti a angulaka ha yona hi yona yi nga ta ku byela leswaku u nga n’wi hlayela u tlhela u n’wi hlamusela rungula ro tanihi kwihi. Kambe, handle ko siyela vanhu swiphephana, u ta tsaka hi leswi u va hlayeleke Rito ra Xikwembu—hambiloko u hlaye ndzimana yin’we kumbe timbirhi eka riendzo ro sungula. Endzhaku ka nkarhi, u nga tlhelela leswaku mi ta ya emahlweni ni bulo.
12 Tluka ro hetelela ra xiphephana xin’wana ni xin’wana ri ni xivutiso ehansi ka nhloko-mhaka leyi nge, “Xivutiso Xo Anakanyisisa Ha Xona” ni matsalwa lawa mi nga bulaka ha wona loko u endla riendzo ro vuyela. Eka xiphephana lexi nge, Xana U Byi Languta Njhani Vumundzuku? xivutiso lexi nga hlamuriwaka eka riendzo ro vuyela hi lexi nge, “Xikwembu xi ta yi cinca njhani misava ya hina yi va leyinene?” Ku kombisiwe Matewu 6:9, 10 na Daniyele 2:44. Eka xiphephana lexi nge Xana Vafi Va Ta Tlhela Va Hanya Hakunene? xivutiso lexi nga hlamuriwaka eka riendzo ro vuyela hi lexi nge, “Ha yini hi dyuhala hi tlhela hi fa?” Ku kombisiwe Genesa 3:17-19 na Varhoma 5:12.
13. Hlamusela ndlela leyi u nga swi tirhisaka ha yona swiphephana leswaku u sungula tidyondzo ta Bibele.
13 Tirhisa swiphephana ku sungula tidyondzo ta Bibele. Loko munhu a skena khodi leyi nga le ka tluka ro hetelela ra xiphephana, yi ta ya n’wi nghenisa endhawini yo karhi eka Web site ya hina laha a nga ta khutaziwa ku dyondza Bibele. Eka swiphephana leswi ku tlhele ku kombisiwa broxara leyi nge, Mahungu Lamanene Lama Humaka Eka Xikwembu! ni dyondzo yo karhi leyi nga le ka broxara yoleyo. Hi xikombiso, eka xiphephana lexi nge, I Mani Loyi Hakunene A Fumaka Misava? ku kombisiwe dyondzo 5 ya broxara yoleyo. Eka xiphephana lexi nge, I Yini Lexi Nga Endlaka Leswaku Hi Va Ni Ntsako eNdyangwini? ku kombisiwe dyondzo 9. Loko u fambisa swiphephana leswi hi ndlela leyi swi faneleke swi fambisiwa ha yona, u ta va u landzela ndlela leyinene yo tirhisa Bibele eka maendzo yo sungula ni le ka maendzo yo vuyela. Sweswo swi nga ha endla leswaku u sungula tidyondzo to tala ta Bibele. I yini swin’wana leswi u nga swi endlaka leswaku u tirhisa Rito ra Xikwembu hi ndlela leyinene loko u ri ensin’wini?
BULA HI MHAKA LEYI KARHATAKA VANHU
14, 15. U nga ri tekelela njhani langutelo ra Pawulo loko u ri ensin’wini?
14 Pawulo a a swi tsakela swinene ku twisisa ndlela leyi “vanhu vo tala” lava a a va chumayela a va anakanya ha yona. (Hlaya 1 Vakorinto 9:19-23.) Xiya leswaku Pawulo a a navela ku “koka Vayuda; [ku] koka lava va nga ehansi ka nawu, [ku] koka lava va nga riki na nawu [ni ku] koka lava tsaneke.” A a lava ku fikelela “vanhu va mixaka hinkwayo, leswaku [a] ponisa van’wana hi tindlela hinkwato.” (Mint. 20:21) Hi nga ri tekelela njhani langutelo ra Pawulo loko hi tilunghiselela ku chumayela ntiyiso eka “vanhu va mixaka hinkwayo” ensin’wini ya hina?—1 Tim. 2:3, 4.
15 N’hweti yin’wana ni yin’wana eka Vutirheli Bya Hina Bya Mfumo ku va ku ri ni swingheniso leswi hi nga swi tirhisaka. Ringeta ku swi tirhisa. Kambe loko ku ri ni timhaka tin’wana leti karhataka vanhu va le nsin’wini ya n’wina, lunghiselela swingheniso leswi nga ta endla leswaku va tsakela rungula ra wena. Anakanya hi ndhawu leyi u tshamaka eka yona, vanhu lava tshamaka kwalaho ni hi leswi swi va karhataka ngopfu. Kutani anakanya hi tsalwa leri vulavulaka hi swilaveko swa vona. Mulanguteri un’wana wa muganga u vula leswi malunghana ni ndlela leyi yena ni nsati wakwe va yi tirhisaka ha yona Bibele: “Vini va miti vo tala va hi pfumelela ku hlaya ndzimana yin’we loko hi komisa rungula ra hina hi tlhela hi nghena emhakeni. Endzhaku ko va xeweta hi khome Bibele hi voko naswona hi pfule laha hi lavaka ku hlaya kona, hi va hlayela ndzimana yin’we.” Xiya swikombiso swi nga ri swingani swa tinhloko-mhaka, swivutiso ni matsalwa leswi u nga ha swi tirhisaka ensin’wini ya n’wina, leswi tirhaka.
16. Hlamusela ndlela leyi Esaya 14:7 yi nga tirhisiwaka ha yona ensin’wini.
16 Loko u tshama endhawini leyi ku nga ni vugevenga ni madzolonga, u nga ha vutisa munhu loyi u vulavulaka na yena u ku: “Xana u anakanya leswaku swi ta kala swi endleka leswaku hungu-nkulu ra phepha-hungu ri hlayeka hi ndlela leyi: ‘Misava hinkwayo yi wisile, a yi kavanyeteki. Vanhu va khana hi minkulungwana’? Bibele yi vula sweswo eka Esaya 14:7. Entiyisweni, Bibele yi ni switshembiso swo tala swa Xikwembu swa minkarhi leyi rhuleke leyi nga ta va kona ku nga ri khale.” Kutani kombela ku n’wi hlayela xin’wana xa switshembiso swoleswo eBibeleni.
17. U nga yi tirhisa njhani Matewu 5:3 loko u ri karhi u bula ni n’wini wa muti?
17 Xana swa va tikela vavanuna vo tala ku khathalela mindyangu ya vona endhawini ya ka n’wina? Loko swi va tikela, u nga ha sungula bulo hi ku vutisa xivutiso lexi nge: “Wanuna u fanele a hola mali muni leswaku ndyangu wakwe wu ta tsaka?” Endzhaku ka loko munhu yoloye a hlamurile u nga ha ku: “Vavanuna vo tala va hola mali yo tlula yoleyo, kambe mindyangu ya vona a yi enerisekanga. Kahle-kahle ku laveka yini?” Endzhaku ka sweswo hlaya Matewu 5:3 kutani u kombela ku va ni dyondzo ya Bibele na yena.
18. U nga yi tirhisa njhani Yeremiya 29:11 leswaku u chavelela van’wana?
18 Xana vanhu va le ndhawini ya ka n’wina va ha ku hlaseriwa hi khombo ro karhi? U nga ha sungula xingheniso xa wena hi ku: “Ndzi te laha kaya ka wena leswaku ndzi ta ku chavelela. (Hlaya Yeremiya 29:11.) Xana u swi xiyile swilo swinharhu leswi Xikwembu xi lavaka leswaku hi va na swona? I ‘ku rhula,’ ‘vumundzuku’ ni ‘ntshembo.’ Xana a swi tsakisi ku tiva leswaku xi lava leswaku hi va ni vutomi lebyi tsakisaka? Kambe sweswo swi nga endlekisa ku yini?” Kutani pfula eka dyondzo leyi faneleke eka broxara leyi nge Mahungu Lamanene.
19. Hlamusela ndlela leyi hi nga yi tirhisaka ha yona Nhlavutelo 14:6, 7 loko hi vulavula ni vanhu lava rhandzaka vukhongeri.
19 Xana u tshama endhawini leyi vanhu va kona va rhandzaka vukhongeri? Loko swi ri tano, u nga ha sungula bulo hi ku vutisa xivutiso lexi nge: “Loko ntsumi a yo vulavula na wena, xana a wu ta swi yingisela leswi a yi ta swi vula? (Hlaya Nhlavutelo 14:6, 7.) Leswi ntsumi leyi yi nge ‘chavani Xikwembu,’ xana a hi swa nkoka ku tiva leswaku yi vulavula hi Xikwembu xihi xa kona? Ntsumi leyi yi vula leswaku hi ‘Loyi a endleke tilo ni misava.’ I mani munhu yoloye?” Kutani hlaya Pisalema 124:8, leyi nge: “Mpfuno wa hina wu le vitweni ra Yehovha, Muendli wa tilo ni misava.” Endzhaku ka sweswo, n’wi byele leswaku u nga n’wi hlamusela leswi engetelekeke hi Yehovha Xikwembu.
20. (a) Swivuriso 30:4 yi nga tirhisiwa njhani ku dyondzisa munhu vito ra Xikwembu? (b) Xana ku ni tsalwa ro karhi leri u ri tirhisaka ivi ku va ni vuyelo lebyinene?
20 U nga ha sungula bulo ni muntshwa u ku: “Ndzi tsakela ku ku hlayela tsalwa leri vutisaka xivutiso xa nkoka swinene. (Hlaya Swivuriso 30:4.) A nga kona munhu wa nyama la faneriwaka hi nhlamuselo yoleyo, hikwalaho ri fanele ri vulavula hi Muvumbi wa hina. * Hi nga ri tivisa ku yini vito ra yena? Ndzi nga tsakela ku ku komba rona eBibeleni.”
PFUMELELA RITO RA XIKWEMBU RI ENDLA LESWAKU NTIRHO WA WENA WA NSIMU WU VA NI MATIMBA
21, 22. (a) Tsalwa leri hlawuriweke kahle ri nga byi cinca njhani vutomi bya munhu? (b) U tiyimisele ku endla yini loko u ri karhi u tirha nsimu?
21 A wu swi tivi leswaku vanhu va ta angula njhani loko u va hlayela tsalwa leri u ri hlawuleke kahle. Hi xikombiso, Timbhoni timbirhi ta le Australia ti fike ti gongondza ekaya ka wansati un’wana. Yin’wana ya tona yi n’wi vutisile yi ku, “Xana wa ri tiva vito ra Xikwembu?” kutani yi n’wi hlayela tsalwa rin’we, ku nga Pisalema 83:18. Wansati loyi u te: “A ndzi hlamarile! Loko va fambile, ndzi fambe hi movha tikhilomitara ta 56 ndzi ya endhawini leyi ku xavisiwaka tibuku ndzi ya kamba vuhundzuluxeri byin’wana bya Tibibele, endzhaku ka sweswo ndzi kambe vito rero ni le ka xihlamusela-marito. Leswi se a ndzi khorwiseka leswaku vito ra Xikwembu i Yehovha, ndzi tivutisile leswaku i yini swin’wana leswi a ndzi nga swi tivi.” Endzhakunyana ka kwalaho, yena ni nuna loyi a a ta tekana na yena va sungule ku dyondza Bibele naswona hi ku famba ka nkarhi va khuvuriwile.
22 Rito ra Xikwembu ri hundzula vutomi bya vanhu lava ri hlayaka va tlhela va va ni ripfumelo eka switshembiso swa Yehovha. (Hlaya 1 Vatesalonika 2:13.) Rungula ra Bibele ri ni matimba swinene ku tlula mhaka yihi na yihi leyi hi nga ha yi vulaka leswaku hi ringeta ku fikelela mbilu ya munhu wo karhi. Hi yona mhaka hi faneleke hi tiyimisela ku tirhisa Rito ra Xikwembu hilaha hi nga kotaka hakona. Ra hanya!
^ ndzim. 20 Vona “Swivutiso Swa Vahlayi” eka Xihondzo xo Rindza xa July 15, 1987, tluka 31.


text:
Rhavi Ni Rungula Ro Valanga
Ha ku rhamba hi mandla mambirhi ku ta valanga marhavi ni vugandliselo bya hina. Kuma tindhawu ni minkarhi yo valanga.
Argentina
Roseti 1084
C1427BVV CDAD. AUT. DE BUENOS AIRES
ARGENTINA
+54 11-3220-5900
Ku Valanga
Hi Musumbhunuku ku ya fikela hi Ravuntlhanu
8:00 a.m. ku ya eka 11:00 a.m. na 1:30 p.m. ku ya eka 4:30 p.m.
Swi teka tiawara tinharhu
Hi Ku Komisa
Ku hundzuluxeriwa minkandziyiso ya Bibele hi Ririmi ra Mavoko ra le Argentina ni tindzimi tin’wana ta mune ta kwalaho. Ku kandziyisiwa timagazini, tibroxara, swiphephana ni swin’wana swa le Argentina ni swa le Uruguay.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Vatesalonika 2:1-20
2 Hakunene, n’wina ma swi tiva, vamakwerhu, leswaku ku mi endzela+ ka hina a ku vanga ka hava,+2 kambe loko hi rhange hi xaniseka+ ni ku rhukaniwa+ (hilaha mi tivaka hakona) eFilipiya,+ mi tiva ndlela leyi hi kumeke vurhena ha yona hikwalaho ka Xikwembu xa hina, bya ku mi byela+ mahungu lamanene ya Xikwembu hi ku lwa lokukulu ngopfu.3 Hikuva xikhongotelo lexi hi xi nyikelaka a xi humi exihoxweni kumbe ethyakeni+ kumbe hi vuxisi,4 kambe, leswi Xikwembu xi hi kambeleke ku vona loko hi fanelekela ku tamerisiwa+ mahungu lamanene, hikwalaho, a hi vulavuli hi ndlela leyi tsakisaka+ vanhu, kambe leyi tsakisaka Xikwembu, lexi kambelaka timbilu+ ta hina.5 Entiyisweni, a hi si tshama hi humelela hi ri ni mavulavulelo+ ya ku titlhoma tinsiva, (hilaha mi tivaka hakona) kumbe hi vuxisi+ leswaku hi navela,+ Xikwembu i mbhoni ya swona!6 Naswona a hi ku lavanga ku dzunisiwa loku humaka eka vanhu,+ e-e, hambi ku ri loku humaka eka n’wina kumbe eka van’wana, hambileswi hi nga vaka ndzhwalo+ wo tika hileswi hi nga vaapostola va Kreste.7 Ku hambana ni sweswo, hi ve ni ku olova eka n’wina, hi ndlela leyi manana la wundlaka+ a khathalelaka vana vakwe ha yona.8 Kutani, hikwalaho ko va ni xinakulobye xa rirhandzu eka n’wina,+ leswi hi swi tsakeleke swinene a hi ku hundzisela mahungu lamanene ya Xikwembu ntsena eka n’wina, kambe ni mimoya-xiviri+ ya hina, hikuva mi ve lava rhandzekaka+ eka hina.9 Hakunene, vamakwerhu, ma ku tsundzuka ku tikarhata ka hina ni ntirho wa hina wo tika. Ku chumayela ka hina mahungu lamanene ya Xikwembu eka n’wina hi ku endle hi ri karhi hi tirha+ vusiku ni nhlikanhi, leswaku hi nga rhwexi ni un’we wa n’wina+ ndzhwalo wo tika.10 N’wina mi timbhoni, ni Xikwembu i mbhoni, ta ndlela leyi hi tikombeke hi tshembeka ha yona ni ku lulama ni ku pfumala xisandzu+ eka n’wina vapfumeri.11 Hi ku pfumelelana ni sweswo mi yi tiva kahle ndlela leyi kotisaka leyi tatana+ a va endlelaka ha yona vana va yena, leyi hi hambeteke hi khongotela+ ha yona un’wana ni un’wana wa n’wina, hi mi chavelela ni ku mi nyikela vumbhoni,12 leswaku eku heteleleni mi ta hambeta mi famba+ hi mukhuva lowu fanelaka Xikwembu lexi xi mi vitanelaka+ emfun’weni+ wa xona ni le ku vangameni ka xona.13 Hakunene, hi yona mhaka leyi na hina hi nkhensaka Xikwembu nkarhi hinkwawo,+ hikuva loko mi amukela rito+ ra Xikwembu, leri mi ri tweke eka hina, mi ri amukerile, ku nga ri kukotisa rito ra vanhu,+ kambe, mi ri amukele hilaha ri nga hakona hakunene rito ra Xikwembu, leri ri tirhaka ntsena ni le ka n’wina vapfumeri.+14 Hikuva vamakwerhu, mi ve vatekeleri va mavandlha ya Xikwembu lama nga eYudiya evun’weni na Kreste Yesu, hikuva na n’wina mi sungule ku xanisiwa+ hi varikwenu hi swilo leswi fanaka ni leswi na vona va xanisiweke ha swona hi Vayuda,15 lava dlayeke hambi ku ri Hosi Yesu+ ni vaprofeta+ kutani va hi+ xanisa. Ku tlula kwalaho, a va xi tsakisi Xikwembu, kambe va lwisana ni leswi vuyerisaka vanhu hinkwavo,16 hileswi va ringetaka ku hi sivela+ ku vulavula ni vanhu va matiko leswaku vanhu va matiko va ta ponisiwa,+ leswi vangeke leswaku minkarhi hinkwayo va tatisa hi ku helela+ swidyoho swa vona. Kambe eku heteleleni vukarhi bya xona byi te eka vona.+17 Loko ku ri hina, vamakwerhu, loko hi hambanisiwe na n’wina nkarhi wo koma, hi xiviri, ku nga ri embilwini, hi tiyimisele swinene ku tlula hilaha ku tolovelekeke ku vona swikandza swa n’wina hi ku navela+ lokukulu.18 Hikwalaho a hi lava ku ta eka n’wina, ina, mina Pawulo, ro sungula ni ra vumbirhi, kambe Sathana u hingakanye ndlela ya hina.19 Hikuva hi wihi ntshembo wa hina kumbe ntsako kumbe harhi+ ya ku khana—kasi, entiyisweni xana a hi n’wina?—emahlweni ka Hosi ya hina Yesu eka vukona+ byakwe?20 Hakunene mi ku vangama ni ntsako wa hina.


text:
XALAMUKA! JANUARY 2013
Ku Kurisa Vana Lava Anakanyelaka eMisaveni Leyi Nga Ni Vutianakanyi
Ndlela leyi u nga swi papalataka ha yona ku endla swihoxo swinharhu leswi tolovelekeke leswi vatswari van’wana va swi endlaka.
Ta Rivala
Twana hi ta swiendlakalo swa sweswinyana ni timhaka leti tsakisaka leti humaka emisaveni hinkwayo.
Ndlela Leyi U Nga Vulavurisanaka Ha Yona Ni N’wana Wa Wena Wa Kondlo-a-ndzi-dyi
Xana wa pfilunganyeka loko u vulavula ni n’wana wa wena wa kondlo-a-ndzi-dyi? Hi swihi swilo leswi endlaka leswaku swi tika?
Mutivi Wa Tikhemikhali Ta Swilo Leswi Hanyaka A Hlamusela Hi Ta Ripfumelo Rakwe
Twana timhaka ta sayense leti a ti kambisiseke nileswaku ha yini a pfumela eka Rito ra Xikwembu.
Ku Kurisa Vana Lava Anakanyelaka eMisaveni Leyi Nga Ni Vutianakanyi
Xiya tindhawu tinharhu leti u nga pfunaka vana va wena eka tona leswaku va papalata moya wa vutianakanyi.
Ku Endzela Tiko Ra Cameroon
Dyondza hi ndhavuko ni vanhu va tiko leri ra laha Afrika.
Paradiyisi
Yi le tilweni kumbe i ndhawu ya xiviri laha misaveni? I vamani lava nga ta hanya kwalaho?
Vuswikoti Bya Xinyenyana Lexi Vuriwaka Bar-Tailed Godwit
Twana hi ta riendzo ra xinyenyana lexi leri tekaka masiku ya nhungu, ku nga rin’wana ra maendzo yo hlamarisa loko xi rhurhela kun’wana hi nguva yo karhi lawa vanhu a va nga ma tivi.
Swin'wana Leswi Nga Kona Eka Website Leyi
Ndzi Nga Langutana Njhani Ni Ku Xanisiwa Hi Timhaka Ta Masangu?
Dyondza leswaku ku xanisiwa hi timhaka ta masangu i yini naswona u nga endla yini loko u langutane na kona.
Solomoni A Endla Hi Vutlhari
Kuma lexi kayivelaka exifanisweni lexi, hlanganisa mathonsi ivi u xi penda.


text:
Ha Yini Mi Endzela Vanhu Lava Nga Ni Vukhongeri Bya Vona?
Hi kume leswaku vanhu vo tala lava se va nga ni vukhongeri bya vona va swi tsakela ku bula hi tinhloko-mhaka ta Bibele. I ntiyiso leswaku ha yi xixima mfanelo ya munhu ya ku va eka vukhongeri byakwe naswona a hi sindzisi rungula ra hina eka van’wana.
Loko hi bula hi vukhongeri, hi ringeta ku tirhisa ndzayo ya Bibele kambe hi swi endla hi “
moya wo rhula” ni hi ku kombisa “
xichavo lexi enteke” eka munhu un’wana. (1 Petro 3:15) Ha swi tiva leswaku van’wana va nga ha ri ala rungula leri hi ri chumayelaka. (Matewu 10:14) Kambe sweswo hi ta swi tiva loko hi ya eka vona. Nakambe ha swi xiya leswaku swiyimo swa vanhu swa cinca.
Hi xikombiso, munhu a nga ha va a khomeke ngopfu kambe siku rin’wana a nga swi tsakela ku burisana na hina. Nakambe vanhu va nga ha langutana ni swiphiqo kumbe swiyimo swo karhi leswi nga va endlaka leswaku va tsakela ku twa rungula leri ra le Bibeleni. Hikwalaho, ha swi tsakela ku bula ni vanhu minkarhi yo tala.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Rhuti 2:1-23
2 Nawomi a a ri ni xaka+ ra nuna wakwe, wanuna loyi a a ri ni rifuwo lerikulu,+ wa ndyangu wa Elimeleke, vito rakwe a ku ri Bowasi.+2 Hi ku famba ka nkarhi Rhuti lowa Mumowabu a byela Nawomi a ku: “Ndzi kombela ku famba ndzi ya emasin’wini ndzi ya khwaja+ exikarhi ka min’oko ya mavele, ndzi landzela un’wana ni un’wana loyi ndzi kumaka tintswalo ematihlweni yakwe.” Kutani a ku eka yena: “Famba, n’wananga.”3 Hiloko a famba, a ya nghena, a sungula ku khwaja emasin’wini endzhaku ka vatshoveri.+ Xisweswo u tikume a ri ensin’wini ya Bowasi,+ loyi a a ri wa ndyangu wa Elimeleke.+4 Kutani waswivo, Bowasi a fika a huma eBetlehema, a byela vatshoveri a ku: “Yehovha a a ve na n’wina.”+ Vona a va n’wi hlamula va ku: “Yehovha a a ku katekise.”+5 Kutani Bowasi+ a ku eka jaha leri a ri lawula vatshoveri: “Xana nhwanyana loyi i wa ka mani?”6 Hiloko jaha leri a ri lawula vatshoveri ri hlamula ri ku: “Nhwanyana loyi i Mumowabu,+ loyi a vuyeke na Nawomi va huma etikweni ra Mowabu.+7 Kutani yena u te, ‘Ndzi kombela ku khwaja,+ kunene ndzi ta hlengeleta min’oko ya mavele endzhaku ka vatshoveri.’ Hiloko a nghena, a yima ku sukela hi nkarhi wolowo nimixo ku fikela a tshama ehansi sweswi endlwini swa nkarhinyana.”+8 Endzhaku Bowasi a ku eka Rhuti: “U swi twile n’wananga, a swi tano ke? U nga fambi u ya khwaja ensin’wini yin’wana,+ naswona u nga hundzi u suka endhawini leyi, hi ndlela yoleyo u ta tshama ekusuhi ni malandza ya mina ya vanhwanyana.+9 Mahlo ya wena a ma ve ensin’wini leyi va nga ta yi tshovela, u fanele u famba na vona. Xana a ndzi ma lerisanga majaha leswaku ma nga ku khumbi?+ Loko u ri ni torha, u fanele u ya eswibyeni u ya nwa mati lawa ma nga ta kiwa hi majaha.”+10 Hiloko a wa hi xikandza, a nkhinsama emisaveni+ a ku eka yena: “Xana ndzi tikumise ku yini tintswalo ematihlweni ya wena, lerova ndzi lemukiwa, kasi ndzi munhu wumbe?”+11 Kutani Bowasi a n’wi hlamula a ku: “Ndzi vikeriwe+ hinkwaswo leswi u swi endleleke n’wingi wa wena endzhaku ka ku fa ka nuna wa wena,+ nileswi u siyeke tata wa wena ni mana wa wena ni tiko ra maxaka ya wena, u ya evanhwini lava a wu nga va tivi eku sunguleni.+12 Onge Yehovha a nga hakela ndlela leyi u endlaka ha yona,+ onge u nga kuma hakelo+ leyi hetisekeke leyi humaka eka Yehovha, Xikwembu xa Israyele, loyi u teke ehansi ka timpapa ta yena leswaku u kuma vutumbelo.”+13 Hiloko yena a ku: “Inge ndzi kuma tintswalo ematihlweni ya wena, wena hosi yanga, hikuva u ndzi chavelerile, u vulavule ni nandza+ wa wena wa xisati hi ndlela leyi tiyisaka, hambiloko mina ndzi nga ta ka ndzi nga fani ni malandza ya wena ya xisati.”+14 Hi nkarhi wa swakudya, Bowasi a ya emahlweni a ku eka yena: “Tshinela laha, u fanele u dya xinkwa,+ u peta xipandzwa xa wena entsuvini.” Hiloko a tshama ehansi etlhelo ka vatshoveri, a n’wi nyika mavele lama katingiweke,+ a dya, a xurha, swi tlhela swi sala.15 Kutani a suka a yima a ya khwaja.+ Bowasi a lerisa majaha yakwe, a ku: “N’wi tshikeni a khwaja ni le xikarhi ka min’oko ya mavele, mi nga n’wi karhati.+16 Tiyisekani leswaku mi n’wi pambulela swin’wana eka tinyandza ta mavele, mi swi siya leswaku a swi khwaja,+ mi nga n’wi tshinyi.”17 Hiloko a ya emahlweni a khwaja emasin’wini ku fikela nimadyambu,+ endzhaku ka sweswo a hula+ leswi a swi khwajeke, kutani swi va mpimo wa efa+ ya maxalana.18 Kutani a swi rhwala a nghena emutini, n’wingi wakwe a vona leswi a swi khwajeke. Endzhaku ka sweswo a humesa swakudya leswi a swi siyeke+ loko a xurhe, a n’wi nyika swona.19 Hiloko n’wingi wakwe a ku eka yena: “Xana namuntlha u khwaje kwihi, xana u tirhe kwihi? Onge loyi a ku lemukeke a nga katekisiwa.”+ Kutani a byela n’wingi wakwe munhu loyi a tirheke na yena; a ya emahlweni a ku: “Vito ra munhu loyi ndzi tirheke na yena namuntlha i Bowasi.”20 Hiloko Nawomi a byela nhlomi yakwe a ku: “Yena a a katekisiwe hi Yehovha,+ loyi a nga tshikangiki musa wakwe wa rirhandzu+ eka lava va hanyaka ni lava va feke.”+ Nawomi a ya emahlweni a ku eka yena: “Munhu loyi i xaka ra hina.+ Hi un’wana wa vakutsuri va hina.”+21 Kutani Rhuti lowa Mumowabu a ku: “U tlhele a ndzi byela a ku, ‘U fanele u va ekusuhi ni vantshwa va mina kukondza va heta ntshovelo hinkwawo lowu ndzi nga na wona.’”+22 Hiloko Nawomi+ a byela nhlomi yakwe Rhuti a ku:+ “Swa antswa n’wananga, leswaku u famba ni malandza yakwe ya vanhwanyana, leswaku va nga ku siringi ensin’wini yin’wana.”+23 A ya emahlweni a va ekusuhi ni malandza lawa ya vanhwanyana ya Bowasi kukondza ntshovelo wa maxalana+ ni ntshovelo wa koroni wu hela. A hambeta a tshama ni n’wingi wakwe.+


text:
Varisi, Tekelelani Murisi Lonkulu
“Kreste u xanisekele n’wina, a mi siyela ntila leswaku mi landzelerisisa mikondzo yakwe.”—1 PET. 2:21.
1, 2. (a) Hi byihi vuyelo lebyi vaka kona loko tinyimpfu ti khathaleriwa kahle? (b) Ha yini vanhu vo tala va le nkarhini wa Yesu a va fana ni tinyimpfu leti nga riki na murisi?
TINYIMPFU ti kula kahle loko murisi wa tona a ti wundla hi ndlela leyinene. Buku yin’wana leyi vulavulaka hi ku fuwa tinyimpfu yi vula leswaku loko “murisi a tshika tinyimpfu ti dya ti ri toxe kambe a nga khathali hi swilaveko swa tona, ku nga si hela malembe ma nga ri mangani ti ta tsana ti tlhela ti vabya.” Kambe, loko murisi a khathalela tinyimpfu hi ndlela leyinene, ntlhambi hinkwawo wu ta va ni matimba ni rihanyo lerinene.
2 Ndlela leyi varisi va yi khathalelaka ha yona nyimpfu ha yin’we ya ntlhambi wa Xikwembu lowu va vekiweke ku wu langutela, yi ta vuyerisa vandlha hinkwaro. U ta tsundzuka leswaku Yesu u yi twele vusiwana mintshungu hikuva “a yi vavisiwile ni ku tsalangana ku fana ni tinyimpfu leti nga riki na murisi.” (Mat. 9:36) Ha yini a yi ri exiyin’weni lexi nga tsakisiki? Hikuva lava a va ri ni vutihlamuleri byo dyondzisa vanhu Nawu wa Xikwembu a va ri ni tihanyi, a va koxa swilo swo tala naswona a va ri vakanganyisi. Ematshan’weni yo pfuna ni ku khathalela ntlhambi wa vona, varhangeri volavo va vukhongeri va le Israyele a va tlhandleka “mindzhwalo yo tika” emakatleni ya vona.—Mat. 23:4.
3. I yini leswi vakulu va vandlha va faneleke va swi tsundzuka loko va ri karhi va khathalela tinyimpfu?
3 Hikwalaho, namuntlha varisi lava nga Vakreste, ku nga vakulu lava vekiweke, va ni vutihlamuleri bya nkoka swinene. Tinyimpfu leti va ti khathalelaka i ta Yehovha na Yesu, loyi a tivulaka “murisi lonene.” (Yoh. 10:11) Tinyimpfu ti ‘xaviwe hi nxavo’ lowu Yesu a wu hakeleke hi “ngati [yakwe] ya risima.” (1 Kor. 6:20; 1 Pet. 1:18, 19) U rhandza tinyimpfu swinene lerova u kale a nyikela hi vutomi byakwe hi ku tirhandzela hikwalaho ka tona. Minkarhi hinkwayo vakulu va fanele va tsundzuka leswaku vona i varisi lava vekiweke, lava rhangeriwaka hi N’wana wa Xikwembu la nga ni rirhandzu, ku nga Yesu Kreste “murisi lonkulu wa tinyimpfu.”—Hev. 13:20.
4. Hi ta kambisisa yini exihlokweni lexi?
4 Hikwalaho, varisi lava nga Vakreste va fanele va ti khathalela njhani tinyimpfu? Swirho swa vandlha swi khutaziwa ku ‘yingisa lava rhangelaka’ exikarhi ka swona. Hi hala tlhelo, vakulu lava nga Vakreste va khutaziwa ku papalata ku “tikisela lava nga ndzhaka ya Xikwembu.” (Hev. 13:17; hlaya 1 Petro 5:2, 3.) Kutani, vakulu lava vekiweke va nga rhangela njhani handle ko tikisela ntlhambi? Hi marito man’wana, vakulu va nga swi khathalela njhani swilaveko swa tinyimpfu handle ko tlula vulawuri lebyi va nyikiweke byona hi Xikwembu?
“U TA SWI RHWALA EXIFUVENI XA YENA”
5. Xana xifaniso lexi tirhisiweke eka Esaya 40:11 xi hi dyondzisa yini malunghana na Yehovha?
5 Muprofeta Esaya u vule leswi malunghana na Yehovha: “U ta risa ntlhambi wa yena ku fana ni murisi. Hi voko ra yena u ta hlengeleta swinyimpfana; u ta swi rhwala exifuveni xa yena. Leswi an’wisaka u ta swi byisa hi nkhathalelo.” (Esa. 40:11) Xifaniso lexi xi kombisa leswaku Yehovha wa khathala hi swilaveko swa vanhu lava tsaneke ni lava lavaka ku sirheleriwa evandlheni. Tanihi leswi murisi a tivaka swilaveko swa nyimpfu yin’wana ni yin’wana leyi nga le ntlhambini wakwe naswona a tshamaka a lunghekele ku swi enerisa, Yehovha na yena wa swi tiva swilaveko swa vanhu lava nga kona evandlheni naswona u tsakela ku va nyika nkhathalelo lowu va wu lavaka. Tanihi leswi murisi a rhwalaka xinyimpfana lexa ha ku tswariwaka a xi phutsela hi nguvu yakwe leyi petsiweke loko swi fanerile, Yehovha—“Tatana la nga ni tintswalo letikulu”—u ta va na hina hi minkarhi ya maxangu. U ta hi chavelela loko hi langutane ni miringo leyikulu kumbe loko hi ri ni swilaveko swo karhi.—2 Kor. 1:3, 4.
6. Tanihi leswi nkulu a nga murisi wa vandlha, a nga xi tekelela njhani xikombiso xa Yehovha?
6 Mawaku dyondzo yo tsakisa leyi murisi wa vandlha a nga yi dyondzaka eka Tata wa hina wa le tilweni! Ku fana na Yehovha, u fanele a tiva leswi tinyimpfu ti swi lavaka. Loko nkulu a tiva swiphiqo leswi ti nga na swona ni swilo leswi faneleke swi lulamisiwa hi xihatla, u ta swi kota ku ti nyika xikhutazo ni nseketelo lowu ti wu lavaka. (Swiv. 27:23) Swi le rivaleni leswaku nkulu u fanele a vulavurisana kahle ni vamakwerhu va xinuna ni va xisati. Hambileswi a nga ngheneleliki timhaka ta vona leti nga n’wi khumbiki kambe u swi tekela enhlokweni swilo leswi a swi vonaka ni ku swi twa evandlheni kutani hi rirhandzu a tinyika nkarhi wo “pfuna lava tsaneke.”—Mint. 20:35; 1 Tes. 4:11.
7. (a) Tinyimpfu ta Xikwembu a ti khomiwa njhani hi nkarhi wa Ezekiyele na Yeremiya? (b) Hi nga dyondza yini eka ndlela leyi Yehovha a va soleke ha yona varisi lava a va nga tshembekanga?
7 Anakanya hi langutelo leri varisi lava Xikwembu xi va soleke a va ri na rona. Emasikwini ya Ezekiyele na Yeremiya, Yehovha u sole vanhu lava a va fanele va khathalela tinyimpfu ta yena kambe a va nga ti khathaleli hi ndlela leyi faneleke. Loko tinyimpfu ti nga ri na murisi, ntlhambi a wu hlaseriwa kutani wu hangalaka. Ematshan’weni yo phamela tinyimpfu, varisi volavo a va ti dyelela ni ku “tiwundla hi voxe.” (Ezek. 34:7-10; Yer. 23:1) Leswi Xikwembu xi soleke varisi volavo, xa va sola ni varhangeri va Vujagana. Kambe swi tlhela swi kandziyisa ndlela leyi swi nga swa nkoka ha yona leswaku vakulu lava nga Vakreste va komba ntlhambi wa Yehovha rirhandzu ni nkhathalelo lowukulu.
“NDZI MI VEKELE NTILA”
8. Vakulu va nga xi tekelela njhani xikombiso xa Yesu lexinene loko va nyika vamakwerhu ndzayo?
8 Hikwalaho ka ku nga hetiseki, tinyimpfu tin’wana ta Xikwembu ti nga ha nonoka ku twisisa leswi Yehovha a swi languteleke eka tona. Ti nga ha tsandzeka ku teka goza leri fambisanaka ni ndzayo ya le Matsalweni kumbe ti nga ha endla swilo hi ndlela leyi kombisaka leswaku a ti si wupfa hi tlhelo ra moya. Xana vakulu va fanele va endla yini? Va fanele va tekelela Yesu loyi a va lehiseleke mbilu vadyondzisiwa vakwe loko va tshamela ku vutisana leswaku i mani a nga ta va lonkulu exikarhi ka vona eMfun’weni. Ematshan’weni yo va Yesu a va helela mbilu, u hambete a va dyondzisa ni ku va nyika ndzayo ya rirhandzu malunghana ni ku va ni moya wo titsongahata. (Luka 9:46-48; 22:24-27) Yesu u va dyondzise dyondzo ya nkoka yo titsongahata hi ku va hlambisa milenge, ku nga mfanelo leyi valanguteri lava nga Vakreste va faneleke va yi kombisa.—Hlaya Yohane 13:12-15; 1 Pet. 2:21.
9. Hi rihi langutelo leri Yesu a vuleke leswaku vadyondzisiwa vakwe va fanele va va na rona?
9 Ndlela leyi Yesu a a swi teka ha yona ku va murisi wa vandlha a yi hambanile ni leswi Yakobo na Yohane a va swi ehleketa. Vaapostola lavambirhi a va lava ku va ni xikhundlha lexi tlakukeke eMfun’weni. Kambe Yesu u lulamise langutelo ra vona hi ku vula a ku: “Ma swi tiva leswaku vafumi vambe va rhandza ku lerisa vanhu lava va fumaka. Naswona varhangeri va vona lavakulu va ni vulawuri eka un’wana ni un’wana loyi va n’wi fumaka. Kambe mi nga endli swilo ku fana na vona. Loko mi lava ku va lavakulu, mi fanele mi va malandza ya lavan’wana hinkwavo.” (Mat. 20:25, 26, Contemporary English Version) Vaapostola a va fanele va lwisana ni mboyamelo wo lava ku “tikisela” vamakwavo kumbe wo ‘lerisa vanhu van’wana.’
10. Yesu u lava leswaku vakulu va wu khoma njhani ntlhambi, naswona hi xihi xikombiso lexi Pawulo a xi vekeke emhakeni leyi?
10 Yesu u langutele leswaku vakulu lava nga Vakreste va khoma ntlhambi hi ndlela leyi a wu khomeke ha yona. Va fanele va tiyimisela ku tirhela vamakwavo ku nga ri ku tiendla onge i vini va vona. Muapostola Pawulo a a ri ni langutelo ro tano ro titsongahata hikuva u byele vakulukumba va vandlha ra le Efesa a ku: “Mi yi tiva kahle ndlela leyi ku sukela esikwini ro sungula leri ndzi ngheneke ha rona emugangeni wa Asiya ndzi veke na n’wina ha yona nkarhi hinkwawo, ndzi ri hlonga ra Hosi hi mianakanyo yo titsongahata swinene.” Muapostola loyi a a lava leswaku vakulu volavo va tiyimisela ku pfuna van’wana hi moya wo titsongahata. U te: “Ndzi mi kombile eka swilo hinkwaswo leswaku loko mi tirhisa xisweswo mi fanele ku pfuna lava tsaneke.” (Mint. 20:18, 19, 35) Pawulo u byele Vakorinto leswaku a a nga ri mulawuri wa ripfumelo ra vona. Ematshan’weni ya sweswo, a a ri mutirhi-kulobye la titsongahataka entsakweni wa vona. (2 Kor. 1:24) Pawulo u vekele vakulu va namuntlha xikombiso lexinene xo titsongahata ni xo tirha hi matimba.
“KHOMELELA SWINENE ERITWENI RO TSHEMBEKA”
11, 12. Nkulu a nga n’wi pfuna njhani mupfumeri-kulobye ku endla xiboho?
11 Nkulu wa vandlha u fanele a “khomelela swinene eritweni ro tshembeka malunghana ni vutshila byakwe byo dyondzisa.” (Tito 1:9) Kambe u endla tano “hi moya wo rhula.” (Gal. 6:1) Ematshan’weni yo sindzisa vamakwavo evandlheni leswaku va endla swilo hi ndlela yo karhi, murisi lonene wa vandlha u va pfuna ku endla swiboho leswi sekeriweke eka ndlela leyi va rhandzaka Yehovha ha yona. Nkulu a nga ha komba makwerhu milawu ya le Matsalweni leyi a faneleke a yi kambisisa loko a lava ku endla xiboho xa nkoka. A nga ha kambisisa na yena minkandziyiso leyi vulavulaka hi mhaka yoleyo. A nga ha tlhela a khutaza makwerhu yoloye ku kambisisa ndlela leyi swi nga ta byi khumba ha yona vuxaka bya yena na Yehovha loko o endla leswi hambaneke. Nkulu a nga ha kandziyisa leswaku i swa nkoka ku khongela a lava nkongomiso wa Xikwembu a nga si endla xiboho. (Swiv. 3:5, 6) Endzhaku ko bula ni mupfumeri-kulobye hi mhaka yoleyo, nkulu u ta n’wi tshika a tiendlela xiboho hi yexe.—Rhom. 14:1-4.
12 Vulawuri byin’we ntsena lebyi valanguteri lava nga Vakreste va nga na byona byi huma eMatsalweni. Hikwalaho, i swa nkoka leswaku va tirhisa Bibele hi vutshila naswona va namarhela leswi yi swi vulaka. Ku endla tano swi pfuna vakulu leswaku va papalata ku tirhisa vulawuri bya vona hi ndlela yo biha. Phela, tinyimpfu a hi ta vona naswona xirho xin’wana ni xin’wana xa vandlha xi ta tihlamulela eka Yehovha na Yesu hikwalaho ka swiboho leswi xi swi endlaka.—Gal. 6:5, 7, 8.
“SWIKOMBISO ENTLHAMBINI”
13, 14. Hi le ka swiyimo swihi laha nkulu a faneleke a va xikombiso entlhambini?
13 Endzhaku ka loko muapostola Petro a tsundzuxe vakulukumba va vandlha leswaku va nga ‘tikiseli’ vamakwerhu, u va khutaze leswaku va “va swikombiso entlhambini.” (1 Pet. 5:3) Nkulu a nga va xikombiso entlhambini hi ndlela yihi? Anakanya hi timfanelo timbirhi leti wanuna loyi a “[lwelaka] ku fikelela ntirho wa ku va mulanguteri” a faneleke a va na tona. U fanele a va a “hlutekile emianakanyweni” naswona u fanele a “[ungamela] ndyangu wakwe hi mukhuva lowunene.” Loko nkulu a ri ni ndyangu, u fanele a wu ungamela hi ndlela leyinene, hikuva “loko kunene munhu a nga swi tivi ku ungamela ndyangu wakwe, xana u ta ri khathalela njhani vandlha ra Xikwembu?” (1 Tim. 3:1, 2, 4, 5) Leswaku wanuna a fanelekela ntirho wa ku va mulanguteri, u fanele a hluteka emianakanyweni lerova a yi twisisa kahle milawu ya Xikwembu a tlhela a tiva ndlela yo yi tirhisa evuton’wini bya yena n’wini. U ni ku rhula ka mianakanyo naswona a nga hatliseli ku avanyisa. Loko vakulu va ri ni timfanelo leti, swi endla leswaku swirho swa vandlha swi va tshemba.
14 Ndlela yin’wana leyi valanguteri va vekelaka Vakreste-kulobye xikombiso lexinene ha yona i ku rhangela entirhweni wo chumayela. Yesu u vekele vakulu xikombiso emhakeni leyi. Ku chumayela mahungu lamanene ya Mfumo a ku ri xiphemu xa nkoka xa ntirho wa Yesu loko a ha ri laha misaveni. U kombe vadyondzisiwa vakwe ndlela leyi ntirho lowu a wu fanele wu endliwa ha yona. (Mar. 1:38; Luka 8:1) Namuntlha swa khutaza swinene loko vahuweleri va chumayela swin’we ni vakulu, va vona ndlela leyi vakulu va wu hisekelaka ha yona ntirho lowu wo ponisa vutomi ni ku dyondza eka tindlela leti va dyondzisaka ha tona! Ku va valanguteri va tiyimisele ku heta nkarhi wo tala va chumayela mahungu lamanene hi ku hiseka ni ku va va endla matshalatshala yo chumayela ku nga khathariseki xiyimiso xa vona xo tshama va khomekile, swi khutaza vandlha leswaku na rona ri hiseka. Nakambe vakulu va nga va vekela xikombiso lexinene vamakwavo hi ku yi lunghiselela kahle minhlangano ya vandlha va tlhela va hlamula eka yona ni hi ku endla mintirho yin’wana yo tanihi ku basisa ni ku lunghisa Holo ya Mfumo.—Efe. 5:15, 16; hlaya Vaheveru 13:7.
“SEKETELANI LAVA TSANEKE”
15. Hi swihi swivangelo swin’wana leswi endlaka leswaku vakulu va endla maendzo ya vurisi?
15 Murisi lonene u hatlisa a teka goza leswaku a pfuna nyimpfu loko yi vavisekile kumbe loko yi vabya. Hilaha ku fanaka, vakulu va fanele va tshama va xalamukile evandlheni leswaku va kota ku pfuna lava xanisekaka kumbe lava lavaka mpfuno hi tlhelo ra moya. Lava kuleke ni lava vabyaka va nga ha lava ku pfuniwa hi swilo leswi va swi lavaka siku ni siku, kambe ngopfu-ngopfu va lava mpfuno hi tlhelo ra moya naswona va lava ku khutaziwa. (1 Tes. 5:14) Vantshwa lava nga kona evandlheni va nga ha va va langutane ni mintlhontlho yo tanihi ku hlula “ku navela loku fambisanaka ni vuntshwa.” (2 Tim. 2:22) Xisweswo, ku risa swi katsa ku va vakulu va endzela swirho swa vandlha nkarhi na nkarhi leswaku va twisisa swiyimo leswi swi langutaneke na swona ni ku swi khutaza hi ndzayo ya le Matsalweni leyi faneleke. Loko vakulu va hatlisela ku pfuna swirho swa vandlha loko swi lava mpfuno, swiphiqo swo tala leswikulu swi nga papalatiwa.
16. Loko xirho xa vandlha xi lava mpfuno hi tlhelo ra moya, hi wihi mpfuno lowu vakulu va nga xi nyikaka wona?
16 Ku vuriwa yini loko makwerhu evandlheni a ri ni xiphiqo lexikulu lexi endlaka leswaku vuxaka bya yena na Yehovha byi va ekhombyeni? Yakobo mutsari wa Bibele u vutisile a ku: “Xana u kona loyi a vabyaka exikarhi ka n’wina? A a vitane vakulukumba va vandlha, kutani a va n’wi khongelele, va n’wi tota mafurha hi vito ra Yehovha. Kutani xikhongelo xa ripfumelo xi ta hanyisa la nga pfukiki swinene, naswona Yehovha u ta n’wi pfuxa. Nakambe, loko a lo endla swidyoho, u ta rivaleriwa swona.” (Yak. 5:14, 15) Hambiloko munhu la vabyaka hi tlhelo ra moya a nga vitani “vakulukumba va vandlha,” va fanele va hatla va n’wi pfuna loko va xiya leswaku u ni xiphiqo. Loko vakulu va khongela na yena va tlhela va khongelela vamakwavo naswona va va seketela hi minkarhi ya maxangu, va ta va va kombisa leswaku i varisi lavanene lava khutazaka vamakwerhu leswaku va hambeta va tirhela Xikwembu va tsakile.—Hlaya Esaya 32:1, 2.
17. Ku nga va ni vuyelo byihi loko vakulu va tekelela “murisi lonkulu”?
17 Varisi lava nga Vakreste va tikarhatela ku tekelela “murisi lonkulu,” Yesu Kreste eka hinkwaswo leswi va swi endlaka enhlengeletanweni ya Yehovha. Vavanuna lava lava nga ni vutihlamuleri va pfuna ntlhambi leswaku wu tshama wu tiyile wu tlhela wu tirhela Xikwembu hi ku tshembeka. Ha tsaka swinene hikwalaho ka swilo leswi va swi endlaka naswona hi susumeteleka ku dzunisa Yehovha, Murisi wa hina lonkulu.